CLOSING BELL BELEX Dnevni komentari 2. DEO - Page 20\nIdi na stranu : 1 ... 11 ... 19, 20, 21 ... 26\nNaslov: Re: CLOSING BELL BELEX Dnevni komentari 2. DEO 4/12/2014, 13:36\nBeogradska berza 11. april 2014.\nPoslednji trgovački dan u nedelji doneo je rast oba indeksa kao i ukupnog prometa u trgovanju akcijama. Indeks najlikvidnijih akcija Belex15 i širi pokazatelj stanja na tržištu indeks Belexline, zabeležili su rast od 0,54 odsto na 580,47 odnosno 1.150,33 indeksnih poena, respektivno. Ukupan promet u trgovanju akcijama iznosio je 54,3 miliona dinara.\nNajveći promet u trgovanju akcijama na tržištu kapitala imale su akcije Bambija iz Požarevca (BMBI). Odmah nakon otvaranja „počišćena“ je sva ponuda do cene od 38.500 dinara, pa je ukupan promet iznosio 36,9 miliona dinara uz dnevni rast cene od solidnih 3,71 odsto. Uobičajeno najlikvidnijije akcije Naftne Industrije Srbije (NIIS) usled pojačane tražnje upisale su rast cene od 0,32 odsto na 930 dinara pri čemu je promet iznosio 4,3 miliona dinara. Nakon dana bez ikakvog prometa što se poslednji put desilo još oktobra meseca prošle godine, usled pojavljivanja odgovarajuće ponude akcije Energoprojekt holdinga (ENHL) registrovale su promet od 2,7 miliona dinara po prosečnoj ceni od 854 dinara, za 0,35 odsto nižoj u odnosu na juče. Solidnu realizaciju od 2,6 miliona dinara registrovale su akcije Metalca iz Gornjeg Milanovca (MTLC) po ceni od 2.420 dinara koja se nije menjala. Dobitnik dana ipak su akcije Tehnogasa iz Beograda (TGAS). Jednim nalogom kupljene su sve akcije na tržištu do nivoa od 6.000 dinara, koji predstavlja najveću cenu ovih hartija od vrednosti u poslednjih godinu dana. Ukupan promet iznosio je 2,4 miliona dinara a indikativna cena sa naredno trgovanje zbog rasta od 7,76 odsto iznosiće 5.927 dinara. Posle jučerašnje korekcije, akcije Imleka iz Beograda (IMLK) upisale su dnevni skok od 0,32 odsto na 3.456 dinara uz ostvaren promet od 1,4 miliona dinara. Preko pola miliona dinara prometa zabeležile su akcije Sojaproteina (SJPT) po prosečnoj ceni od 514 dinara koja podrazumeva rast od solidnih 2,8 odsto.\nBankarski sektor je danas bio potpuno neaktivan jer nije zabeležen nikakav promet vlasničkim papirima pomenutih izdavalaca.\nNaslov: Re: CLOSING BELL BELEX Dnevni komentari 2. DEO 4/18/2014, 00:10\nBeogradska berza 17. april 2014.\nTržište kapitala pred početak Uskršnjih praznika zabeležilo je neznatan pad prometa ali su promene oba indeksa imale pozitivan predznak. Indeks najlikvidnijih akcija Belex15 porastao je za 0,5 odsto na 581,19 poena dok je indeks Belexline ojačao za 0,39 odsto na 1.152,35 indeksnih poena. Ukupan promet u trgovanju akcijama iznosio je 28,4 miliona dinara (bez blok transakcije akcijama Srbijaputa iz Beograda od 2,6 miliona dinara).\nNajveći promet u poslednjih 4 meseca u iznosu od 10,5 miliona dinara zabeležile su prioritetne akcije AIK banke (AIKBPB). Na samom početku trgovanja vlasnika je promenilo preko 14.000 akcija po ceni od 729 dinara koja se nije menjala. Obične akcije banke iz Niša (AIKB) upisale su znatno manji promet od svega 0,4 miliona dinara uz dnevni rast cene od 0,80 odsto na 1.630 dinara. Prioritetne akcije Komercijalne banke (KMBN) registrovale su rast cene od 1,33 odsto na 760 dinara ali i minimalna promet od 0,14 miliona dinara.\nPredvodnik prometa vlasničkim hartijama kompanija iz realnog sektora bile su akcije Naftne Industrije Srbije (NIIS). Prilično ujednačena ponuda i tražnja dovela je do minimalnog pada cene od 0,11 odsto na 926 dinara pri čemu je realizacija iznosila 6,5 miliona dinara. Akcije Imleka iz Beograda (IMLK) preskočile su psihološku granicu od 3.500 dinara ostvarivši promet od 1,3 miliona dinara. Minimalnu korekciju cene od 0,18 odsto na 547 dinara imale su akcije Aerodroma Nikola Tesla (AERO) dok je promet iznosio 1,1 miliona dinara. Oporavak cene za 3,79 odsto zabeležile su akcije Energoprojekt holdinga (ENHL) ali uz nevelik promet od 0,8 miliona dinara, pa će indikativna cena na narednom berzanskom sastanku iznositi 848 dinara. Skoro po identičnoj ceni od prethodnog dana koja je iznosila 9.000 dinara, akcije Zvezde-Helios iz Gornjeg Milanovca (ZVHE) registrovale su nepunih 0,5 miliona dinara prometa. Na slabo likvidnom MTP segmentu tržišta ponovo su se izdvojile akcije Jabuke iz Pančeva (JBKP) realizacijom od 4,4 miliona dinara po nepromenjenoj ceni od 1.000 dinara.\nNaslov: Re: CLOSING BELL BELEX Dnevni komentari 2. DEO 4/22/2014, 17:23\nBeogradska berza 22. april 2014.\nNa osnovu prometa na Beogradskoj berzi prvog dana nakon praznika, čini se da su portfljni investitori i dalje na odmoru. Oba relevantna indeksa zabeležila su minimalne promene vrednosti. Indeks najlikvidnijih akcija Belex15 „ojačao“ je za 0,06 odsto na 581,53 poena dok je širi pokazatelj stanja na tržištu porastao još skomnijih 0,04 odsto na 1.152,82 indeksna poena. Ukupan promet u trgovanju akcijama iznosio je 13,9 miliona dinara.\nOd akcija kompanija iz realnog sektora najveću realizaciju u iznosu od 4,2 miliona dinara imale su vlasničke hartije Imleka iz Beograda (IMLK). Najverovatnije usled pojačane ponude akcija iz portfelja Akcionarskog i PIO fonda, cena je registrovala korekciju za 1,16 odsto na 3.489 dinara iako se u jednom trenutku spustila i na nivo od 3.400 dinara. U očekivanju rezultata poslovanja Naftne Industrije Srbije (NIIS) u prvom kvartalu, koji će biti predstavljeni sutra na Beogradskoj berzi, cena akcija zabeležila je minimalan rast od 0,11 odsto na 927 dinara pri čemu je promet iznosio 3,7 miliona dinara. Na samom otvaranju trgovanja sa dva naloga kupovine realizovano je gro prometa akcijama Aerodroma Nikola Tesla (AERO) od 2,3 miliona dinara po ceni od 550 dinara. Iako se cena u jednom trenutku popela i na 559 dinara, indikativna cena za sutrašnje trgovanje iznosi 552 dinara što predstavlja dnevni rast od 0,91 odsto. Iole značajniji promet upisale su još akcije Tehnogasa (TGAS). Proizvođač industrijskih gasova iz Beograda imao je promet od 0,6 miliona dinara koji je ostvaren po prosečnoj ceni od 6.050 dinara, za 0,17 nižoj u odnosu na prethodni trgovački dan.\nOd vlasničkih papira iz bankarskog sektora izdvojile su se obične akcije AIK banke (AIKB) sa prometom od nevelikih 1,29 miliona dinara i rastom cene od 0,86 odsto na 1.644 dinara. Daleko manji promet od svega 0,13 miliona dinara zabeležile su akcije KBM banke iz Kragujevca (CYBN) po ceni od 4.950 dinara koja predstavlja pad od 0,5 odsto.\nNaslov: Re: CLOSING BELL BELEX Dnevni komentari 2. DEO 4/24/2014, 21:12\nBeogradska berza 24. april 2014.\nNa Beogradskoj berzi danas je zabeležen značajan rast prometa pri čemu su promene vrednosti oba indeksa imala pozitivan predznak. Indeks najlikvidnijih akcija Belex15 porastao je za 0,15 odsto na 583,42 poena dok je indeks Belexline ojačao za 0,13 odsto na 1.155,39 indeksnih poena. Ukupan promet u trgovanju akcijama iznosio je 256,2 miliona dinara.\nUbedljivi predvodnik prometa na domaćem tržištu kapitala bile su akcije Imleka iz Beograda (IMLK). U samo jednoj transakciji 60.000 akcija je promenilo vlasnika po ceni od 3.500 dinara pa je ukupan promet na kraju dana iznosio 247,6 miliona dinara. S obzirom na raniju najavu, najverovatnije se radi o smanjenju portfelja vlasničkih papira najveće domaće mlekarske industrije, koje se nalaze u vlasništvu Akcionarskog i PIO fonda. Daleko iza po realizaciji našle su se akcije Naftne Industrije Srbije (NIIS) koje su zabeležile promet od 4,2 miliona dinara po prosečnoj ponderisanoj ceni od 930 dinara koja se nije menjala. Od ostalih akcija koje se nalaze na Prime Listingu, Energoprojekt holding (ENHL) i Aerodrom Nikola Tesla (AERO) nisu menjale cenu od 830 odnosno 559 dinara respektivno, dok je promet najveće domaće građevinske kompanije iznosio nepunih 0,5 miliona dinara, za razliku od još skromnijih 0,37 miliona dinara prometa vazdušne luke iz Surčina. Poznati konditor Bambi iz Požarevca (BMBI) registrovao je promet od 0,49 miliona dinara uz korekciju cene od 1,07 odsto na 38.000 dinara. Od hartija sa MTP segmenta tržišta izdvojile su se akcije Žitoprodukta iz Kragujevca (ZPKG) sa prometom od 0,39 miliona dinara koji je ostvaren po ceni od 11.200 dinara, za 1,82 odsto višoj u odnosu na juče. Prethodnog dana, dominantni vlasnik kompanije Agromarket iz Kragujevca objavio je Ponudu za preuzimanje preostalih 59,96 odsto akcija preduzeća po ceni od 12.000 dinara koja će trajati do 14 maja tekuće godine.\nOd hartija iz bankarskog sektora najveći promet upisale su obične akcije AIK banke (AIKB) u iznosu od 0,66 miliona dinara uz ostvarenu minimalnu korekciju cene od 0,06 odsto na 1.649 dinara. Mizernu realizaciju od 0,17 miliona dinara imale su i obične akcije Komercijalne banke (KMBN) koje nisu menjale cenu od 1.700 dinara po akciji.\nNaslov: Re: CLOSING BELL BELEX Dnevni komentari 2. DEO 4/27/2014, 03:05\nBeogradska berza 25. april 2014.\nNa kraju trgovačke nedelje oba indeksa nastavila su rast dok se promet vratio u realne okvire. Indeks najlikvidnijih akcija Belex15 nastavio je pozitivan trend započet pre nekoliko dana tako što je ojačao za novih 0,20 odsto na 584,57 poena dok je indeks Belexline poskočio za 0,14 odsto na 1.156,96 indeksnih poena. Ukupan promet u trgovanju akcijama iznosio je 37,5 miliona dinara.\nPočetak trgovanja kao i naredna dva sata berzanskog sastanka nisu obećavala iole značajniji promet. Portfeljni investitori postali su aktivniji tek pred samo zatvaranje trgovanja kada je i realizovano nekoliko većih transakcija. Upravo tada je realizovan i paket od 8.000 akcija Naftne Industrije Srbije (NIIS) po 931 dinar što je i odredilo konačnu cenu koja je porasla za 0,11 odsto, dok je ukupan promet od 15,4 miliona dinara bio najveći na tržištu. Akcijama Energoprojekt holdinga (ENHL) trgovano je tokom dana u intervalu od 820 do 830 dinara da bi u finišu trgovačkog dana „zatvoren“ paket od 10.000 akcija po ceni od 850 dinara. Prosečna cena na kraju dana upisala je rast od 2,29 odsto uz ukupan promet od 9,5 miliona dinara. Nakon jučerašnjeg prometa „teškog“ preko 2 miliona evra, današnji promet akcijama Imleka (IMLK) iznosio je tek 1,9 miliona dinara koji je ostvaren po identičnoj ceni od 3.500 dinara. Blagi rast cene od 0,65 odsto na 2.315 dinara upisale su akcije Metalca iz Gornjeg Milanovca (MTLC) pri čemu je realizacija iznosila 1,19 miliona dinara. Osim pomenutih hartija sa Prime Listinga, akcije Aerodroma Nikola Tesla (AERO) i Sojaproteina iz Bečeja (SJPT) registrovale su pad cene od 0,18 odsto na 558 i 1,57 odsto na 500 dinara, respektivno, ali su prometi iznosili znatno skromnijih 0,7 odnosno 0,39 miliona dinara. Na MTP segmentu tržišta izdvojile su se potpuno nelikvidne akcije Timočke televizije i radia iz Zaječara (RTVZ) koje su zabeležile promet od 2,59 miliona dinara po ceni od 953 dinara koja se nije menjala.\nOd vlasničkih hartija banaka koje su listirane na Beogradskoj berzi, promet vredan pomena od 3,88 miliona dinara registrovale su obične akcije AIK banke (AIKB) po ceni od 1.650 dinara, koja je za samo dinar bila veća u odnosu na jučerašnju.\nNaslov: Re: CLOSING BELL BELEX Dnevni komentari 2. DEO 5/1/2014, 12:30\nBeogradska berza 30. april 2014.\nNa kraju trgovačke nedelje na Beogradskoj berzi, koja je skraćena zbog predstojećih praznika, promet je značajno opao dok su oba relevantna indeksa pretrpela minimalne promene. Indeks najlikvidnijih akcija Belex15 oslabio je za 0,08 odsto na 584,34 poena ali je širi pokazatelj stanja na tržištu indeks Belexline upisao rast od 0,09 odsto na 1.156,21 indeksnih poena. Ukupan promet u trgovanju akcijama iznosio je 25 miliona dinara.\nNajprometnije hartije bile su ponovo akcije Imleka iz Beograda (IMLK) sa realizacijom od 14,5 miliona dinara. Po gotovo identičnoj ceni od 3.500 dinara paket od 4.000 akcija je promenio vlasnika što je presudno uticalo na pomenuti promet. Nepunih 4 miliona dinara prometa zabeležile su akcije Naftne Industrije Srbije (NIIS) pri čemu se juče dostignuta cena od 929 dinara nije menjala. Blagi rast cene od 0,16 odsto na 38.350 dinara registrovale su akcije Bambija iz Požarevca (BMBI) uz ostvarenu realizaciju od 1,5 miliona dinara. Najvišu cenu u iznosu od 14.100 dinara u poslednje 52 nedelje ostvarile su akcije Alfa Plama (ALFA) dok je promet iznosio 0,52 miliona dinara. Nasuprot proizvođaču grejnih tela iz Vranja, vlasnički papiri Tigra iz Pirota (TIGR) upisali su istorijski minimalnu cenu od 50 dinara uz ostavern pad cene od 20 odsto. Desetak hiljada akcija istrgovano je po pomenutoj ceni pa je ukupan promet iznosio 0,5 miliona dinara. Iole značajniji promet u iznosu od 0,4 miliona dinara, od ostalih akcija sa Prime Listinga, zabeležile su akcije Energoprojekt holdinga (ENHL) uz korekciju cene od 0,59 odsto na 840 dinara.\nOd vlasničkih hartija banaka kojima se trguje na Beogradskoj berzi, najveću realizaciju od 1,6 miliona dinara imale su prioritetne akcije AIK banke (AIKBPB) i ujedno su zabeležile rast cene za 1,28 odsto na 710 dinara. Od ostalih banaka, kakav-takav promet od 0,11 miliona dinara imale su obične akcije Komercijalne banke (KMBN) pri čemu se cena od 1.700 dinara nije menjala već šesti dan uzastopno.\nNaslov: Re: CLOSING BELL BELEX Dnevni komentari 2. DEO 5/5/2014, 21:30\nBeogradska berza 05. maj 2014.\nZahvaljujući trgovanju akcijama Naftne Industrije Srbije današnji promet na Beogradskoj berzi može se smatrati u najmanju ruku pristojnim. Indeks najlikvidnijih akcija Belex15 oslabio je za 0,82 odsto na 579,54 poena dok je indeks Belexline skliznuo za 0,49 odsto na 1.150,49 poena. Ukupan promet u trgovanju akcijama iznosio je 28,3 miliona dinara.\nRazlog za slabije interesovanje invetitora za domaće tržište kapitala najverovatnije leži u činjenici da kriza u Ukrajini ne jenjava. Preko 17.000 akcija Naftne Industrije Srbije (NIIS) koje su promenile vlasnika u poslednjih pet minuta berzanskog sastanka po ceni od 915 dinara, uticale su presudno na dodatni pad cene koja se u toku dana kretala na nivou od 920 dinara. Ukupan promet akcijama sa najvećom tržišnom kapitalizacijom na Beogradskoj berzi iznosio je 18,8 miliona dinara uz dnevnu korekciju cene od 1,51 odsto. Po gotovo nepromenjenoj ceni od 3.500 dinara, vlasnički papiri Imleka (IMLK) registrovali su promet od nepunih 3,2 miliona dinara. Blagi rast cene od 0,17 odsto na 38.417 dinara upisale su akcije Bambija iz Požarevca (BMBI) pri čemu je realizacija iznosila 1,8 miliona dinara. Iole značajniji promet od 1,45 miliona dinara imale su još samo akcije Alfa Plama iz Vranja (ALFA) koje su skliznule za 0,71 odsto na 14.000 dinara. Sličnu realizaciju od preko 0,5 miliona dinara registrovale su akcije Goša Montaže (GMON) i Aerodroma Nikola Tesla (AERO) pri čemu su prvoimenovane zabeležile pad od 0,38 odsto na 2.600 dinara dok su potonje ostvarile rast od 1,27 odsto na 560 dinara.\nOd hartija iz bankarskog sektora najveći promet u iznosu od 0,38 miliona dinara zabeležile su prioritetne akcije AIK banke (AIKBPB) koji je ostvaren po ceni od 700 dinara, za 1,41 odsto nižoj u odnosu na prethodnu nedelju. Značajan pad cene od 3,48 odsto na 1.610 dinara registrovale su obične akcije niške banke (AIKB) ali uz minimalan promet koji nije vredan pomena. Obične akcije Komercijalne banke (KMBN) nisu menjale cenu od 1.700 dinara po kojoj je ostvareni promet iznosio 0,37 miliona dinara.\nNaslov: Re: CLOSING BELL BELEX Dnevni komentari 2. DEO 5/7/2014, 00:25\nBeogradska berza 06. maj 2014.\nPotpuna dominacija Imleka u trgovanju vlasničkim hartijama od vrednosti i novi pad oba indeksa obeležili su trgovanje na Beogradskoj berzi. Indeks najlikvidnijih akcija Belex15 oslabio je za 0,17 odsto na 578,53 poena dok je indeks Belexline skliznuo za 0,33 odsto na 1.146,74 indeksnih poena. Ukupan promet u trgovanju akcijama iznosio je 115,7 miliona dinara.\nU poslednji sat trgovanja na Beogradskoj berzi ušlo se sa ukupnim prometom od svega nekoliko miliona dinara, da bi realizovani paket od 30.000 akcija Imleka (IMLK) po ceni od 3.510 dinara uticao na pomenuti promet. Nejverovatnije je Akcionarski fond prodao poslednji deo svog paketa akcija najveće domaće industrije mleka pa je cena na dnevnom nivou ojačala za 0,29 odsto dok je ukupna realizacija iznosila 107 miliona dinara. Na otvaranju trgovanja, najveće interesovanje investitori su pokazali za kupovinu akcija Aerodroma Nikola Tesla (AERO) kada je isprometovan najveći deo od ukupno 5.631 akcija koje su promenile vlasnika po prosečnoj ceni od 571 dinara, koja predstavlja rast od nepunih 2 odsto u odnosu na juče. Dugo se nije desilo (ako je uopšte ikada) da na samom početku trgovanja bude istrgovano samo par stotina akcija Naftne Industrije Srbije (NIIS). Ipak, kasnije se promet popravio pa je na kraju trgovačkog dana iznosio 3,1 miliona dinara uz pad cene od 0,44 odsto na 911 dinara. Akcije Energoprojekt holdinga (ENHL) upisale su blagi rast cene od 0,36 odsto na 833 dinara pri čemu je realizacija iznosila skromnih 0,45 miliona dinara.\nOd hartija iz bankarskog sektora kakav-takav promet od 0,26 miliona dinara zabeležile su samo obične akcije AIK banke (AIKB) ali je cena od 1.610 dinara ostala nepromenjena.\nNaslov: Re: CLOSING BELL BELEX Dnevni komentari 2. DEO 5/9/2014, 00:59\nBeogradska berza 08. maj 2014.\nPromet na tržištu kapitala vratio se u realne okvire ali su oba relevantna indeksa prekinula negativan trend. Indeks najlikvidnijih akcija na Beogradskoj berzi Belex15 ojačao je za 0,40 odsto na 580,32 poena dok je indeks Belexline porastao za 0,43 odsto na 1.150,71 indeksnih poena. Ukupan promet u trgovanju akcijama iznosio je 44,55 miliona dinara, (zajedno sa blok transakcijom akcijama FPM Agromehanike (IAGR) u iznosu od 21 miliona dinara).\nZahvaljujući jednoj transakciji sredinom trgovačkog dana, kada je preko 13.000 akcija Aerodroma Nikola Tesla (AERO) promenilo vlasnika, ukupan promet od 8,7 miliona dinara pomenutim hartijama bio je najveći na tržištu. Cena po akciji poskočila je za 1,24 odsto pa je indikativna cena za sutrašnje trgovanje 571 dinar. Sličan scenario viđen je i prilikom trgovanja akcijama Sojaproteina iz Bečeja (SJPT). Nepunih 8.700 akcija isprometovano je po ceni od 515 dinara u jednoj transakciji što je presudno uticalo na dnevni skok od 1,78 odsto. Cena na zatvaranju iznosila je nešto većih 516 dinara uz ukupan promet od 5,1 miliona dinara. Veća tražnja za kupovinu vlasničkih papira Naftne Industrije Srbije (NIIS) bila je skoncentrisana oko cene od 900 dinara, pa je ista nastavila da pada sedmi dan uzastopno, koji je danas iznosio 0,44 odsto. Na kraju dana ove hartije upisale su promet od nevelikih 2,45 miliona dinara koji je ostvaren po prosečnoj ponderisanoj ceni od 905 dinara. Novi oporavak registrovale su akcije Energoprojekt holdinga (ENHL). Nepunih 0,65 miliona dinara isprometovano je po prosečnoj ceni od 848 dinara što predstavlja rast od 0,95 odsto. Posle nekoliko dana značajnih prometa, akcije Imleka (IMLK) zabeležile su promet od tek 1,08 miliona dinara uz minimalnu korekciju cene od 0,11 odsto na 3.507 dinara. Mlekara iz Subotice (MLSU) u većinskom vlasništvu prethodno pomenutog prerađivača mleka, registrovala je promet od 1,38 miliona dinara pri čemu je cena od 1.280 dinara ostala nepromenjena.\nOd vlasničkih hartija banaka kojima se trguje na Beogradskoj berzi, iole značajniju realizaciju od 1,4 miliona dinara upisale su obične akcije AIK banke (AIKB), ujedno ostvarivši rast cene od 0,5 odsto na 1.618 dinara. Veći skok cene od 1,06 odsto na 1.718 dinara imale su i obične akcije Komercijalne banke (KMBN) ali i znatno niži promet od svega 0,2 miliona dinara.\nNaslov: Re: CLOSING BELL BELEX Dnevni komentari 2. DEO 5/12/2014, 16:02\nBeogradska berza 12. maj 2014.\nPočetak nove sedmice na Beogradskoj berzi obeležio je blagi rast oba relevantna indeksa ali i minimalan promet, jedan od najlošijih u poslednjih godinu dana. Indeks najlikvidnijih akcija Belex15 ojačao je 0,20 odsto na 583,35 poena dok je indeks Belexline poskočio za 0,13 odsto na 1.153,87 indeksnih poena. Ukupan promet u trgovanju akcijama iznosio je 6,6 miliona dinara.\nUbedljivo najprometnije na celokupnom tržištu bile su akcije Naftne Industrije Srbije (NIIS). Cena je korigovana samo 0,11 odsto na 905 dinara uz ostvarenu realizaciju od 4,4 miliona dinara. Zabrinjavajuće stanje oslikava činjenica da nijedna druga hartija nije registrovala promet ni blizu milion dinara. Minimalan pad cene od 0,12 odsto na 836 dinara imale su i akcije Energoprojekt holdinga (ENHL) koje su upisale promet od 0,26 miliona dinara. Vlasnički papiri najveće domaće vazdušne luke, Aerodroma Nikola Tesla (AERO) nisu menjali cenu od 566 dinara pri čemu je promet iznosio tek 0,22 miliona dinara. Gotovo identičnu realizaciju od 0,21 miliona dinara zabeležile su prioritetne akcije Philip Morrisa iz Niša (DINNPB) ali je cena potonula za 2,78 odsto na 1.225 dinara. Od akcija kojima se trguje na MTP segmentu tržišta izdvojile su se akcije Preduzeća za puteve iz Požarevca (PZPP) sa 0,22 miliona dinara prometa po neizmenjenoj ceni od 1.500 dinara.\nBankarski sektor ponovo nije bio „na visini zadatka“ što se tiče kupoprodaje vlasničkih hartija od vrednosti. Vredne pomena su samo obične akcije Komercijalne banke (KMBN) koje su registrovale značajan rast cene od 4,35 odsto na 1.800 dinara ali je promet bio zanemarljiv.\nNaslov: Re: CLOSING BELL BELEX Dnevni komentari 2. DEO 5/16/2014, 13:57\nBeogradska berza 15. maj 2014.\nPretposlednji dan u ovoj sedmici obeležio je nastavak pada prometa, već treći dan uzastopno, kao i pad oba indeksa. Belex15 je skliznuo za 0,19 odsto na 584,77 poena dok je širi pokazatelj stanja na tržištu, indeks Belexline upisao sličan pad od 0,16 odsto na 1.162,01 poen. Ukupan promet bio je 10,3 miliona dinara, od čega je trgovina akcijama iznosila 7,6 miliona dinara\nNaftna Industrije Srbije (NIIS) nastavila je rast, treći dan zaredom, a cena akcija se blago uzdigla za 0,11 odsto na 917 dinara. Najniža dnevna cena bila je 915 dinara, dok je najviša bila ista kao i juče - 920 dinara po akciji. Ukupna realizacija iznosila je 2,9 miliona dinara. Solidan rast imao je bečejski Sojaprotein (SJPT) koji je poskočio 2,2 odsto na 516 dinara uz promet od 1,5 miliona dinara. Inače, kompanija je nakon trgovanja objavila nekonsolidovane rezultate o poslovanju za prvi kvartal tekuće godine gde je ostvaren duplo veći prihod, dok je neto dobit skočila višestruko, sa 14,3 na 131,5 miliona dinara. Imlek (IMLK) se trgovao za 1,1 milion dinara a cena je porasla 0,9 odsto na 3.530 dinara. Ove tri hartije bile su jedine sa prometom od preko milion dinara. Najveći domaći konditor, Bambi (BMBI) koji se nalazi u sastavu Imleka, nije menjao cenu od 38.400 dinara, a obim je iznosio samo 15 akcija. Solidan skok ostvarila je Galenika Fitofarmacija (FITO) od 2,5 odsto okončavši trgovanje na koti od 2.667 dinara, ali uz obim od samo 33 akcije. Dobitnik dana bio je BIP u restrukturiranju (BIPB) koji je poleteo 11,5 procenata na 29 dinara ali sa samo 45 akcija pri trgovanju. Sa druge strane lestvice našao se Tigar (TIGR), koji je titulu gubitnika dana poneo uz pad od 3,7 odsto završivši trgovačku sesiju na 52 dinara, a vlasnika je promenilo samo 60 akcija. Metalac (MTLC) je pao za 2,3 odsto na 2.261 dinar dok se Aerodrom „Nikola Tesla“ (AERO) posle jučerašnjeg skoka spustio 1,9% odsto na 572 dinara. Obe hartije imale su slab promet.\nAkcije Komercijalne banke (KMBN) pale su 2,8 odsto na 1.750 dinara uz veoma "mršav" obim, dok prioritetne hartije ove banke (KMBNPB) skoro i nisu menjale cenu od 799 dinara, uz minimalan promet. Prioritetne akcije AIK banke (AIKBPB) takođe nisu menjale cenu od 690 dinara, a realizacija je iznosila tek 0,15 miliona dinara.\nNaslov: Re: CLOSING BELL BELEX Dnevni komentari 2. DEO 5/21/2014, 16:11\nBeogradska berza 21. maj 2014.\nDomaće tržište kapitala upisalo je novi pad prometa koji je ovoga puta upotpunjen i padom oba relevantna indeksa. Indeks najlikvidnijih akcija Belex15 oslabio je za 0,39 odsto na 584,47 poena, dok je indeks Belexline skliznuo za 0,33 odsto na 1.160,38 poena. Ukupan promet u trgovanju akcijama iznosio je 16,9 miliona dinara.\nNakon šest uzastopnih dana rasta, cena akcija Naftne Industrije Srbije (NIIS) se spustila za 0,32 odsto na 938 dinara pri čemu je promet od 7,5 miliona dinara bio najveći na tržištu. Vlasničke hartije od vrednosti najveće domaća industrija mleka - Imlek iz Beograda (IMLK) zabeležile su promet od 4 miliona dinara uz dnevni pad cene za 1,19 odsto na 3.500 dinara. Samo jedna transakcija akcijama Goša Montaže (GMON) u kojoj je 500 akcija promenilo vlasnika bila je dovoljna za promet od 1,3 miliona dinara. Zbog rasta cene od 0,49 odsto proizvođač metalnih konstrukcija sa sedištem u Velikoj Plani imaće početnu cenu po akciji na sutrašnjem trgovanju tačno 2.640 dinara. Na Standard listingu Beogradske berze izdvojile su se akcije Jedinstva iz Sevojna (JESV) i Alfa Plama iz Vranja (ALFA). Prvoimenovane su registrovale promet od 0,96 miliona dinara zabeleživši ujedno pad cene od preko 1 odsto na 4.800 dinara, dok su potonje upisale realizaciju od nešto nižih 0,84 miliona dinara ali i rast cene od 0,48 odsto na 14.067 dinara. Na MTP segmentu tržišta iole značaniji promet od 0,58 miliona dinara imale su akcije Jabuke iz Pančeva (JBKP) pri čemu se cena, koja je dostignuta još početkom aprila meseca, od 1.000 dinara nije menjala.\nNaslov: Re: CLOSING BELL BELEX Dnevni komentari 2. DEO 5/25/2014, 11:24\nBeogradska berza 23. maj 2014.\nNakon jučerašnjeg rasta indeksa, danas je viđena negativna korekcija. Indeks najlikvidnijih akcija Belex15, pao je za 0,36 odsto na 584,01 poena, dok je indeks Belexline ubeležio slabljenje od 0,18 odsto na 1.159,62 poena. Ukupan promet u trgovanju akcijama bio je sličan jučerašnjem i iznosio je 23,6 miliona dinara.\nNajtrgovanija hartija poslednjeg trgovačkog dana ove sedmice bio je Imlek iz Beograda (IMLK) sa realizacijom od preko 14 miliona dinara. Cena se spustila za jedan dinar na 3.529 dinara a gro pomenutog prometa je realizovano u svega dve transakcije. Naftna Industrija Srbije (NIIS) registrovala je pad od 0,32 odsto na 939 dinara uz skromanih 3,2 miliona dinara. Akcije Aerodroma „Nikola Tesla“ (AERO) nastavile trend rasta popevši se za 1,3 odsto na 549 dinara, ali uz skroman promet od 0,5 miliona dinara. Bečejski prerađivač sojinog zrna, Sojaprotein (SJPT) je stigao na 537 dinara uz takođe slabo trgovanje – tek 0,35 miliona dinara ali treba napomenuti da je tražnja sve jača dok se na ponudi nalazi tek nešto više od 1.000 akcija. Građevinar Energoprojekt Holding (ENHL) oslabio je 1,8 odsto na 820 dinara sa samo 50 istrgovanih akcija.\nJedina hartija sa Standard Listinga kojom se trgovalo u petak, bio je Metalac iz Gornjeg Milanovca (MTLC) koji je blago skliznuo na 2.250 dinara uz ralizaciju koja je iznosila 1,2 miliona dinara. Goša Montaža (GMON) se trgovala za 1,7 miliona dinara po ceni od 2.650 dinara dok je zemunska Galenika Fitofarmacija (FITO) registrovala slabljenje od 2,57 odsto na 2.650 dinara. Na talasu vesti o strateškom povezivanju za indonežanskim partnerima, proizvođač gumene obuće Tigar iz Pirota (TIGR) opet je dobio na vrednosti dodatnih 3,7 odsto okončavši nedelju na 56 dinara.\nAIK banka (AIKB) se korigovala za 0,7 odsto na 1.620 dinara sa samo jednom istrgovanom akcijom, dok su prioritetne akcije ove niške banke (AIKBPB) imale solidnu realizaciju od preko milion dinara na ceni od 702 dinara. Aktivne su bile i preferencijalne akcije Komercijalne banke (KMBNPB) koje su se trgovale za 0,3 miliona dinara bez promene cene od 799 dinara dok je cena akcija Dunav Osiguranja (DNOS) katapultirana za 5,3 odsto na 800 dinara, kao posledica vesti da je EBRD zainteresovan za privatizaciju najveće domaće osiguravajuće kuće.\nNaslov: Re: CLOSING BELL BELEX Dnevni komentari 2. DEO 5/28/2014, 23:03\nBeogradska berza 28. maj 2014.\nSredina trgovačke nedelje donela je rast prometa kao i oba relevantna indeksa. Negativan trend uspostavljen pre nekoliko dana, indeks najlikvidnijih akcija Belex15 prekinuo je dnevnim rastom od 0,49 odsto na 585,62 poena dok je indeks Belexline ojačao za sličnih 0,47 odsto zaustavivši se na koti od 1.163,77 poena. Ukupan promet u trgovanju akcijama iznosio je 78,1 miliona dinara.\nRast prometa nažalost nije posledica novog, optimističnijeg sagledavanja potencijala tržišta od strane portfeljnih investitora, već samo jedne od hartija od vrednosti kojom se trguje na Prime Listingu. Naime, količinski značajnija ponuda i tražnja akcija Aerodroma Nikola Tesla (AERO) našle su se najzad na nivou od 600 dinara pa je u 5 većih transakcija vlasnika promenilo preko 111.000 akcija najveće domaće i regionalne vazdušne luke. Ukupan promet iznosio je 66,5 miliona dinara dok je prosečna ponderisana cena odskočila za 5,47 odsto u odnosu na juče. Vlasnički papiri Naftne Industrije Srbije (NIIS) nisu menjali cenu od 931 dinara pri čemu je realizacija iznosila 6,1 miliona dinara. Akcije Goša Montaže (GMON) skliznule su za nevelikih 0,38 odsto na 2.610 dinara uz ostvaren promet od 1,9 miliona dinara. Predložena bruto dividenda, o kojoj će odluka biti doneta na predstojećoj skupštini akcionara 14. juna, iznosi 250 dinara bruto. Pozitivan trend cene akcija Philip Morrisa (DINNPB) je nastavljen rastom od 3,31 odsto na 1.343 dinara pri čemu je ostvarena realizacija iznosila 0,68 miliona dinara.\nOd akcija banaka kojima se trguje na domaćem tržištu, kakav-takav promet od 0,5 miliona dinara upisale su obične akcije AIK banke (AIKB) ujedno zabeleživši rast cene od 0,62 odsto na 1.611 dinara. Nepunih 0,1 miliona dinara prometa imale su vlasničke hartije KBM banke (CYBN) koji je ostvaren po ceni od 4.391, za 2 odsto nižoj u odnosu na prethodni dan. Mizernih 0,05 miliona dinara prometa, registrovale su i obične akcije Komercijalne banke (KMBN) po ceni od 1.700 dinara koja se nije menjala.\nNaslov: Re: CLOSING BELL BELEX Dnevni komentari 2. DEO 6/3/2014, 22:26\nBeogradska berza 03. jun 2014.\nTržište kapitala registrovalo je novi pad oba indeksa ali je promet bio nešto veći u odnosu na prethodni dan (ne računajući jučerašnje blok transakcije). Indeks najlikvidnijih akcija Belex15 skliznuo je za 0,19 odsto na 585,47 poena dok je širi pokazatelj stanja na tržištu Belexline opao za 0,70 odsto na 1.153,08 indeksnih poena. Ukupan promet u trgovanju akcijama iznosio je 40,2 miliona dinara.\nNakon jučerašnje blage korekcije, akcije Naftne Industrije Srbije (NIIS) nastavile su trend rasta cene. Ukupan promet, koji je bio najveći na tržištu, od 16,5 miliona dinara ostvaren je po prosečnoj ceni od 941 dinara koja predstavlja dnevni rast od 0,32 odsto. Drugi dan uzastopno, vlasnički papiri Tehnogasa (TGAS) zabeležili su odličan promet, ovoga puta u iznosu od 11,5 miliona dinara pri čemu se cena od 5.600 dinara gotovo i nije menjala. Od vlasničkih hartija iz realnog sektora milionski promet zabeležile su još akcije Imleka iz Beograda (IMLK). Preko 6,8 miliona dinara realizovano je po prosečnoj ceni od 3.540 dinara, tek za 0,14 odsto nižoj u odnosu na juče.\nPredvodnik prometa hartijama od vrednosti banaka, bile su obične akcije Komercijalne banke (KMBN) koje su upisale promet od 1,9 miliona dinara uz blagi rast cene od 0,40 odsto na 1.750 dinara. Najveći promet još od sredine aprila, u iznosu od preko 0,5 miliona dinara, registrovale su akcije KBM banke iz Kragujevca (CYBN) pri čemu je cena poskočila za 1,41 odsto na 4.452 dinara.\nNaslov: Re: CLOSING BELL BELEX Dnevni komentari 2. DEO 6/6/2014, 12:30\nBeogradska berza 05. jun 2014.\nNa Beogradskoj berzi je registrovan simboličan porast cena a promet je bio u znaku Naftne industrije Srbije i obveznica serije A2015. Belex 15 je dobio 0,13 odsto dok je Belex Line bio viši za 0,1 odsto. Od ukupno istrgovanih 24,4 miliona dinara skoro 83 odsto se odnosilo na NIS koji je ojačao za 0,4 odsto okončavši trgovački dan na 945 dinara.\nCena NIS-a je dugo oscilirala oko ravnotežnih 940 dinara ali je nervozni kupac u poslednjoj fazi trgovačke sesije „počistio“ čitavu ponudu do 949 RSD što je bio i dnevni maksimum. Vidljiva je veoma jaka i oprezna tražnja dok se na ponudi prva veća količina može naći na koti od 950 RSD. Kod bečejskog Sojaproteina (SJPT) je odmah na otvaranju kupljeno 1.357 akcija po 530 RSD što je za nepuna 2 procenta više u odnosu na juče. Imlek iz Beograda (IMLK) se usled pojačane ponude korigovao na 3.513 RSD uz napomenu da se danas završio proces otkupa sopstvenih akcija.\nBanke su imale minoran obim. Jubmes banka iz Beograda (JMBN) je stigla na 4.333 RSD sa 0,65 miliona dinara dok je AIK banka ojačala na 1.610 RSD uz simboličnu vrednost trgovanja.\nNaslov: Re: CLOSING BELL BELEX Dnevni komentari 2. DEO 6/10/2014, 17:43\nBeogradska berza 09. jun 2014.\nPočetak nedelje donosi pad vrednosti oba indeksa Beogradske berze i veoma slab promet. Indeks najlikvidnijih akcija, Belex15, spustio se za 0,15 odsto na 585,35 poena, dok je Belex Line skliznuo 0,06 odsto na kotu od 1.153,84 poena. Ukupan promet iznosio je niskih 12,1 milion dinara, od čega se na akcije odnosilo 10,4 miliona dinara.\nNajtrgovanija hartija na tržištu je bila Naftna industrija Srbije (NIIS) sa prometom od blizu 4 miliona dinara. Cena se spustila 0,42 odsto na 941 dinar uz primetno pojačavanje tražnje na nivou od oko 940 dinara. Aerodrom „Nikola Tesla“ (AERO) porastao je 0,68 odsto na 595 dinara uz realizaciju od 0,8 miliona dinara. Samo 11 istrgovanih akcija Sojaproteina (SJPT) donelo je rast cene od 1,73 odsto na 530 dinara, dok je drugi član Prime listinga, Energoprojekt holding (ENHL) skliznuo 0,12 odsto na 810 dinara uz 116 istrgovanih akcija. Imlek iz Beograda (IMLK) ostvario je realizaciju vrednu 0,9 miliona dinara, a cena je porasla 0,37 odsto na 3.519 dinara. Pirotski Tigar (TIGR) izgubio je 10,34 odsto uz registrovanu veliku volatilnost I veoma slab obim. Na MTP tržištu, najprometnije su bile akcije Žitoprodukta iz Kragujevca (ZPKG) koje su uzletele 7,14 odsto na psihološki nivo od 12.000 dinara gde je i nedavno okončana ponuda za preuzimanje.\nObičnim akcijama AIK banke (AIKB) se u ponedeljak trgovalo za 0,7 miliona dinara, a cena od 1.610 dinara se nije menjala. Najveća domaća banka po aktivi, Komercijalna (KMBN), pala je 2,29 odsto na 1.750 dinara sa tačno 500 istrgovanih akcija.\nNaslov: Re: CLOSING BELL BELEX Dnevni komentari 2. DEO 6/18/2014, 17:14\nBeogradska berza 18. jun 2014.\nNegativna serija indeksa na Beogradskoj berzi nastavljena je i danas ali uz osetnije promene vrednosti. Naime, indeks najlikvidnijih akcija Belex15 oslabio je značajnih 1,45 odsto na 575,27 poena dok je Belexline skliznuo za 0,79 odsto na 1.140,86 indeksnih poena. Ukupan promet u trgovanju akcijama bio je još niži u odnosu na juče, svega 20,2 miliona dinara.\nPadu indeksa ali i ukupnom prometu u trgovanju vlasničkim hartijama najviše su doprinele akcije Naftne Industrije Srbije (NIIS). Kako je juče bio poslednji dan za kupovinu pomenutih akcija u cilju sticanja prava na dividendu, cena je danas očekivano potonula za 6,39 odsto na 879 dinara. Nekoliko većih transakcija na nivou od 880 i 890 dinara „odbranilo“ je cenu od još većeg pada jer je tražnja bila skoncentrisana na nižim nivoima. Na kraju dana, ukupan promet iznosio je 11,3 miliona dinara, odnosno više od polovine tržišta. Od kompanija iz realnog sektora, samo su još akcije Tehnogasa iz Beograda (TGAS) upisale promet veći od milion dinara. Solidan rast cene iznosio je 3,59 odsto na 5.598 dinara uz ostvarenu realizaciju od 1,9 miliona dinara. Po ceni od 451 dinara koja se nije menjala, akcije Radijatora iz Zrenjanina (RDJZ) registrovale su promet od 0,8 miliona dinara. Cenu nisu menjale ni akcije Imleka iz Beograda (IMLK) jer je promet od nepunih 0,7 milion dinara ostvaren po ceni od 3.529 dinara. Na Prime Listingu Beogradske berze, akcije Energoprojekt holdinga (ENHL) zabeležile su pad od preko 1 odsto na 790 dinara pri čemu je realizacija iznosila 0,67 miliona dinara. Na juče održanoj redovnoj skupštini akcionara doneta je odluka o isplati dividende za prethodnu godinu u iznosu od 36 dinara bruto po akciji. Akcije Aerodroma Nikola Tesla (AERO) upisale su pad cene od 2,37 odsto na 577 dinara ali je promet iznosio tek 0,32 miliona dinara. Na pomenutom segmentu tržišta, samo su akcije Sojaproteina (SJPT) zabeležile rast cene, ovoga puta od 1,19 odsto na 512 dinara uz nešto veći promet od 0,37 miliona dinara.\nOd „bankarskih“ akcija značajniju realizaciju imale su samo obične akcije Komercijalne banke (KMBN). Minimalni pad cene od 0,17 odsto na 1.797 dinara ostvaren je uz ukupnu realizaciju od nešto preko 2 miliona dinara.\nNaslov: Re: CLOSING BELL BELEX Dnevni komentari 2. DEO 6/19/2014, 17:51\nBeogradska berza 19. jun 2014.\nNovi pad prometa kao i oba indeksa obeležili su današnje trgovanje na Beogradskoj berzi. Indeks najlikvidnijih akcija Belex15 oslabio je za 0,31 odsto spustivši se na 573,47 indeksnih poena dok je indeks Belexline trgovački dan završio na koti od 1.139,56 poena, izgubivši minimalnih 0,11 odsto vrednosti. Ukupan promet u trgovanju akcijama iznosio je 13,3 miliona dinara.\nNajveći promet na tržištu u iznosu od skromnih 4,6 miliona dinara zabeležile su akcije Žitoprodukta iz Kragujevca (ZPKG), kojima se inače trguje na slabo likvidnom MTP segmentu tržišta. Prethodni podatak dovoljno govori o ne baš zavidnoj situaciji na tržištu kapitala. U nedavno završenoj Ponudi za preuzimanje pomenutih akcija, većinski vlasnik Agromarket doo iz Kragujevca stigao je do 83,6 odsto vlasništva u kompaniji ponudivši cenu od 12.000 dinara koliko je i danas iznosila na Beogradskoj berzi. Akcije Naftne Industrije Srbije (NIIS) nastavile su silazni trend tako što je se cena spustila na nivo od 862 dinara pa je dnevni pad iste iznosio 1,93 odsto. Ukupan promet na kraju dana iznosio je 2,7 miliona dinara. Negativnu seriju produžile su i akcije najveće domaće građevinske kompanije – Energoprojekt holdinga (ENHL) koje su registrovale korekciju od 0,38 odsto na 787 dinara pri čemu je realizacija iznosila 1,5 miliona dinara. Medela iz Vrbasa (MDLA) upisala je solidnu realizaciju od 0,75 miliona dinara po ceni od 7.380 dinara koja se ne menja još od početka aprila meseca. Još nekoliko dana je preostalo za sticanje vlasničkih papira Galenike Fitofarmacije (FITO) kako bi potencijalni portfeljnji investitori stekli pravo na dividendu. Shodno tome, cena je poskočila za 1,62 odsto na 2.700 dinara ali uz neveliki promet od 0,58 miliona dinara . Jedine hartije sa Prime Listinga koje su zabeležile rast cene bile su akcije Sojaproteina iz Bečeja (SJPT). Dnevni skok od 2,73 odsto na 526 dinara je ostvaren tako što je realizacija iznosila nepunih 0,5 miliona dinara.\nOd akcija iz bankarskog sektora kojima se trguje na Beogradskoj berzi, promet vredan pomena u iznosu od 0,8 miliona dinara ostvarile su obične akcije Komercijalne banke (KMBN), uz minimalnu korekciju cene od 0,11 odsto na 1.795 dinara. Prioritetne akcije iste banke skliznule su za 1,20 odsto na 741 dinara ali je reealizacija iznosila tek 0,07 miliona dinara.\nNaslov: Re: CLOSING BELL BELEX Dnevni komentari 2. DEO 6/20/2014, 14:54\nBeogradska berza 20. jun 2014.\nPoslednji dan u trgovačkoj nedelji doneo je blagi rast prometa i minimalne promene vrednosti oba indeksa. Indeks najlikvidnijih akcija Belex15 prekinuo je najzad negativnu seriju zabeleživši blagi rast od 0,14 odsto na 574,29 poena dok je indeks Belexline praktično ostao na istom nivou jer je njegova vrednost nakon trgovanja iznosila 1.139,48 indeksnih poena. Ukupan promet u trgovanju akcijama iznosio je i dalje skromnih 17,6 miliona dinara.\nPredvodnik prometa na tržištu bile su akcije Naftne Industrije Srbije (NIIS) sa realizacijom od 4,4 miliona dinara. Hartije kompanije sa najvećom tržišnom kapitalizacijom upisale su oporavak od 1,74 odsto jer je prosečna ponderisana cena iznosila 877 dinara. Neočekivano, najveći promet u proteklih godinu dana registrovale su akcije Trgovine 22 iz Kragujevca (DCMB). Preko 2,5 miliona dinara realizovano je uz rast cene od 0,59 odsto na 1.710 dinara. Novi pad cene, ovoga puta od 0,76 odsto na 781 dinara zabeležile su akcije Energoprojekt holdinga (ENHL) pri čemu je promet iznosio preko 1,5 miliona dinara. Akcije Galenike Fitofarmacije (FITO) nisu menjale cenu od 2.700 dinara uz ostvarenu realizaciju od 1,08 miliona dinara. Posle nekoliko dana prometa bez promene cene, vlasnički papiri Metalca iz Gornjeg Milanovca (MTLC) su potonuli za 3,27 odsto na 2.128 dinara ujedno zabeleživši promet od 0,58 miliona dinara. Sličnu realizaciju od tek 0,4 miliona dinara imale su akcije Sojaproteina iz Bečeja (SJPT) i Imleka iz Beograda (IMLK) pri čemu su prvoimenovane upisale pad cene od 0,38 odsto na 524 dinara dok su potonje poskočile za 0,26 odsto na 3.529 dinara.\nZa nijansu veću realizaciju u odnosu na prethodne dane, ostvarile su akcije iz bankarskog sektora. Obične akcije Komercijalne banke (KMBN) registrovale su promet od 3,6 miliona dinara uz neveliki rast cene od 0,28 odsto na 1.800 dinara. Promet prioritetnim akcijama AIK banke (AIKBPB) „preskočio“ je milion dinara ali je cena ostala na nivou od 700 dinara. Korekciju cene od 0,66 odsto na 4.371 dinara imale su akcije KBM banke (CYBN). Vlasničke hartije banke iz Kragujevca zabeležile su solidan promet od 0,86 miliona dinara.\nNaslov: Re: CLOSING BELL BELEX Dnevni komentari 2. DEO 6/23/2014, 17:28\nBeogradska berza 23. jun 2014.\nPočetak sedmice doneo je solidno trgovanje i blagi rast oba indeksa Beogradske berze. Belex15 porastao je za 0,08 odsto na 574,75 poena dok je širi pokazatelj kretanja na tržištu kapitala, Belexline, ostvario slično povećanje od 0,09 odsto na 1.140,50 indeksnih poena. Ukupan promet u trgovanju akcijama iznosio je 51,7 miliona dinara, a gro prometa odneo je Aerodrom „Nikola Tesla“ (AERO).\nNajbrže rastući aerodrom u regionu registrovao je odličan promet od 37,8 miliona dinara, a prosečna cena je iznosila 577 dinara, što je rast od 0,70 odsto u odnosu na prethodni trgovački dan. Akcije Naftne Industrije Srbije (NIIS) skliznule su za 0,23 odsto na 875 dinara uz slabu realizaciju od 2,35 miliona dinara. Jedina hartija sa Standard Listinga kojom se trgovalo u ponedeljak bio je Metalac (MTLC), koji je poskočio za 3,24 odsto na 2.197 dinara uz promet od 0,66 miliona dinara. Galenika Fitofarmacija (FITO) trgovala se za 1,6 miliona dinara, a cena od 2.700 dinara po akciji se nije menjala. Gotovo isti promet realizovan je na Imleku (IMLK) koji je oslabio 0,20 odsto na 3.522 dinara, dok je druga kompanija u sastavu Danube Foods Group-e, Mlekara iz Subotice (MLSU), potonula tačno šest odsto na 1.222 dinara uz trgovanje vredno 0,6 miliona dinara.\nKBM banka (CYBN) upisala je rast cene od 2,04 odsto na 4.460 dinara uz solidno dnevno trgovanje od 1,6 miliona dinara. Uz gotovo identičan promet obične akcije AIK banke (AIKB) porasle su 0,31 odsto, dok su prioritetne akcije ove niške banke (AIKBPB) ostvarile realizaciju od 1,7 miliona dinara u samo jednoj transakciji, ali je promena cene od 700 dinara izostala. Danas se trgovalo i Jubmes bankom (JMBN) koja je skliznula 0,07 odsto na 4.330 dinara uz skroman promet. Sa samo 48 isprometovanih akcija, Dunav Osiguranje (DNOS) uzletelo je 6,65 odsto na 898 dinara, dok je reosiguravajuće društvo, Dunav Re (DNREM), katapultirano 19,32 odsto na 10.500 dinara sa samo jednom akcijom.\nNaslov: Re: CLOSING BELL BELEX Dnevni komentari 2. DEO 6/24/2014, 17:27\nBeogradska berza 24. jun 2014.\nPad prometa i vrednosti oba indeksa obeležili su današnje trgovanje na Beogradskoj berzi. Belex15 oslabio je za 0,65 odsto na 571,03 poena dok je širi pokazatelj kretanja na tržištu kapitala, Belexline, opao za 0,54 odsto na 1.134,34 indeksnih poena. Ukupan promet u trgovanju akcijama bio je duplo slabiji u odnosu na juče i iznosio je 25,8 miliona dinara.\nTradicionalno najprometniji NIS (NIIS) ponovo je dominirao tržištem sa 15,5 miliona dinara prometa, a cena je porasla 0,57 odsto na 880 dinara. Akcije Energoprojekt holdinga (ENHL) upisale su promet od 0,75 miliona dinara po prosečnoj ceni od 770 dinara, što predstavlja dnevni pad od 0,77 odsto, dok je jučerašnja najtrgovanija hartija, aerodrom „Nikola Tesla“ (AERO) takođe oslabio, za 0,52 odsto na 574 dinara ali uz slabu realizaciju. Metalac (MTLC) je blago porastao vrativši se na psihološki nivo od 2.200 dinara uz promet od 1,2 miliona dinara, što je duplo veći promet u odnosu na prethodni dan. Ostale dve hartije iz realnog sektora sa Standard Listinga berze, zabeležile su pad vrednosti ali uz slabe obime. Alfa Plam (ALFA) je oslabio za 0,29 odsto na 14.059 dinara, dok je Jedinstvo Sevojno (JESV) izgubilo 1,9 odsto vrednosti okončavši trgovanje na koti od 4.700 dinara. Galenika Fitofarmacija (FITO) ponovo nije menjala cenu od 2.700 dinara, dok je realizacija iznosila dobrih 3,5 miliona dinara. Promet od 1,3 miliona dinara registrovale su akcije Imleka (IMLK) koje su neznatno skliznule na 3.521 dinara. Vlasnički papiri Tehnogasa (TGAS) su potonuli za 5,3 odsto ali sa obimom prometa od samo 10 akcija, dok su prioritetne akcije Philip Morisa (DINNPB) ponovo porasle, ovoga puta za 1,6 odsto na 1.433 dinara uz realizaciju od nepunih 0,2 miliona dinara.\nKomercijalna banka (KMBN) kao jedina finansijska hartija sa Standard Listinga, ostvarila je značajnu korekciju od 2,9 odsto na 1.750 dinara u svega jednoj transakciji. Obične akcije AIK banke (AIKB) izgubile su trećinu procenta završivši trgovanje na nivou od 1.600 dinara uz vrlo slab promet. Prioritetne hartije ove banke iz Niša (AIKBPB), zabeležile su promet od 0,36 miliona dinara bez promene cene od 700 dinara.\nNaslov: Re: CLOSING BELL BELEX Dnevni komentari 2. DEO 6/27/2014, 22:00\nBeogradska berza 27. jun 2014.\nKraj trgovačke sedmice na Beogradskoj berzi doneo je pad prometa za skoro 50 odsto ali su oba indeksa prekinula seriju promena vrednosti sa negativnim predznakom. Indeks najlikvidnijih akcija Belex15 porastao je za 0,23 odsto na 569,51 poena dok je indeks Belexline ojačao za 0,21 odsto na 1.132,45 indeksnih poena. Ukupan promet u trgovanju akcijama iznosio je 13,6 miliona dinara.\nPredvodnik prometa realnog sektora bile su ponovo akcije Naftne Industrije Srbije (NIIS) sa skromnom realizacijom od 4,3 miliona dinara. Interesantno je napomenuti da osim trgovanja u prvom satu berzanskog sastanka u većem delu dana nije bilo nikakvog prometa. Cena je minimalno korigovana za 0,11 odsto pa će indikativna cena za trgovanje naredne nedelje iznositi 883 dinara. Oporavak prometa koji je danas iznosio 1,5 miliona i cene od preko 1 odsto na 579 dinara, zabeležile su akcije Aerodroma Nikola Tesla (AERO). „Hartijom dana“ ipak bismo mogli nazvati vlasničke papire Luke Dunav iz Pančeva (LKDN) koje su uzletele novih 19,38 odsto na 6.178 dinara sa ostvarenim prometom od 1,39 miliona dinara. Još od početka aprila meseca, prilično konstantno trgovanje beleže akcije Medele iz Vrbasa (MDLA) koje su danas registrovale promet od 0,6 miliona dinara po nepromenjenoj ceni od 7.380 dinara.\nOd akcija banaka kojima se trguje na Beogradskoj berzi, najveći promet u iznosu od 2,89 miliona dinara imale su obične akcije AIK banke (AIKB), koje su ujedno ostvarile rast cene za 1,20 odsto na 1.604 dinara. „Gubitnik dana“ bile su vlasničke hartije KBM banke (CYBN) koje su potonule za 12,56 odsto na 3.900 dinara uz ostvarenu realizaciju od 0,58 miliona dinara. Blagu korekciju cene od 0,13 odsto na 740 dinara upisale su prioritetne akcije Komercijalne banke (KMBNPB) dok je promet iznosio 0,37 miliona dinara.\nNaslov: Re: CLOSING BELL BELEX Dnevni komentari 2. DEO 7/1/2014, 10:41\nDanas se skoro sve zeleni...\nNaslov: Re: CLOSING BELL BELEX Dnevni komentari 2. DEO 7/1/2014, 15:53\nBeogradska berza 01. jul 2014.\nTrgovanje akcijama Luke Dunav iz Pančeva obeležilo je dan na Beogradskoj berzi ali su i oba indeksa registrovala solidan rast. Naime, indeks najlikvidnijih akcija Belex15 ojačao je za 0,88 odsto na 574,78 poena dok je indeks Belexline dosegnuo 1.141,91 indeksnih poena uz dnevni rast od 0,84 odsto. Ukupan promet u trgovanju akcijama iznosio je čak 1,18 milijardi dinara.\nPreko 86,13 odsto od ukupno izdatih akcija Luke Dunav iz Pančeva (LKDN) promenilo je vlasnika po ceni od 7.414 dinara koja predstavlja rast od maksimalnih 20 odsto u odnosu na juče. Najverovatnije se radi o konsolidaciji vlasništva kompanije koja je ranije u medijskim natpisima slovila kao jedna od meta aktuelnih investitora sa bliskog istoka. S obzirom na ostvarenu realizaciju, uskoro se može očekivati i Ponuda za preuzimanje preostalih akcija. Ostatak tržišta kapitala morao se zadovoljiti skromnim prometom od svega 14,25 miliona dinara na kome su se izdvojile akcije Naftne Industrije Srbije (NIIS) sa realizacijom od 5,7 miliona dinara. Novi pritisak na strani tražnje uticao je na značajan rast cene od 1,47 odsto na 900 dinara. Blagi oporavak prometa koji je iznosio nepunih 0,5 miliona dinara zabeležile su akcije Jedinstva iz Sevojna (JESV), ali je cena od 4.799 dinara ostala nepromenjena. Najveća domaća industrija mleka Imlek iz Beograda (IMLK) upisala je nešto niži promet od 0,45 miliona dinara ali uz rast cene od 0,71 odsto na 3.525 dinara. Osim pomenutog prerađivača nafte i gasa, na Prime Listingu tržišta, kakav-takav promet od 0,38 miliona dinara registrovale su akcije Sojaproteina (SJPT) pri čemu je cena poskočila za 0,58 odsto na 524 dinara. Na MTP segmentu tržišta istakle su se jedino akcije Medele iz Vrbasa (MDLA) sa realizacijom od 0,53 miliona dinara po ceni od 7.380 dinara koja se nije menjala.\nPredvodnik hartija iz bankarskog sektora bile su obične akcije AIK banke (AIKB) sa realizacijom od 5,2 miliona dinara, koja je ostvarena po ceni od 1.616 dinara uz dnevni rast od 0,75 odsto. Solidan rast cene od 2,8 odsto na 1.799 dinara, zabeležile su obične akcije Komercijalne banke (KMBN) ali je realizacija iznosila minimalnih 0,07 miliona dinara.\nNaslov: Re: CLOSING BELL BELEX Dnevni komentari 2. DEO 7/3/2014, 23:18\nBeogradska berza 03. jul 2014.\nOba indeksa Beogradske berze registrovala su pad vrednosti ali je ukupan promet porastao u odnosu na juče. Indeks najlikvidnijih akcija Belex15 skliznuo je za 0,14 odsto na 578,01 poena dok je indeks Belexline oslabio za 0,12 odsto na 1.144,10 indeksnih poena. Ukupan promet u trgovanju akcijama iznosio je 24,8 miliona dinara.\nPosle dužeg vremena promet akcijama Galenike Fitofarmacije (FITO) bio je najveći na tržištu. Preko 9,9 miliona dinara isprometovano je po ceni od 2.699 dinara koja podrazumeva solidan rast iste za 2,35 odsto. Uobičajeno najprometnije akcije Naftne Industrije Srbije (NIIS) upisale su blagi rast cene od 0,11 odsto na 919 dinara uz ostvarenu realizaciju od 6,8 miliona dinara. Nakon četiri dana bez trgovanja, vlasničke hartije Mlekare iz Subotice (MLSU) registrovale su promet od 0,85 miliona dinara ali je cena potonula za 3,62 odsto na 1.250 dinara. Pojačana tražnja na stani kupovine uticala je na rast cene akcija Sojaproteina iz Bečeja (SJPT) od 1,52 odsto, pa je ista na kraju dana iznosila 534 dinara uz promet od 0,77 miliona dinara. Imlek iz Beograda (IMLK) je zabeležio neveliku korekciju cene od 0,34 odsto na 3.504 dinara ujedno ostvarivši realizaciju od 0,64 miliona dinara. Identičan pad cene ali na 588 dinara imale su akcije Aerodroma Nikola Tesla (AERO) pri čemu je promet iznosio 0,55 miliona dinara.\nOd akcija iz bankarskog sektora izdvojile su se obične akcije AIK banke (AIKB) sa realizacijom od 3,4 miliona dinara po prosečnoj ponderisanoj ceni od 1.604 dinara, za 0,74 odsto nižoj u odnosu na prethodni dan. Kakav-takav promet upisale su obične i prioritetne akcije Komercijalne banke. Prvoimenovane (KMBN) su imale promet od 0,35 miliona dinara ali je promena cene od 1,61 odsto na 1.770 dinara imala negativan predznak. Za razliku od njih, akcije pomenute banke koje donose sigurnu dividendu, zabeležile su rast od 0,13 odsto na 751 dinar pri čemu je promet iznosio nešto viših 0,38 miliona dinara.\nNaslov: Re: CLOSING BELL BELEX Dnevni komentari 2. DEO 7/7/2014, 15:53\nDomaće tržište kapitala zadesio je jedan od istorijski najlošijih dana. Naime, ukupan promet u trgovanju akcijama iznosio je minimalnih 6,5 miliona dinara. Oba indeksa, BELEX15 i BELEXline izgubila su po 0,20 odsto vrednosti pa su se na kraju dana spustili na 576,05 odnosno 1.141,40 indeksnih poena, respektivno.\nNaslov: Re: CLOSING BELL BELEX Dnevni komentari 2. DEO 7/15/2014, 21:32\nBeogradska berza 15. jul 2014.\nRast prometa kao i oba indeksa obeležili su današnje trgovanje na Beogradskoj berzi. Indeks najlikvidnijih akcija Belex15 porastao je za 0,41 odsto na 579,88 poena dok je indeks Belexline ojačao za gotovo isti procenat na 1.144,69 indeksnih poena. Ukupan promet u trgovanju akcijama iznosio je 33,32 miliona dinara.\nPosle dužeg vremena predvodnik prometa hartija kompanija iz realnog sektora bile su akcije Sojaproteina iz Bečeja (SJPT). U nekoliko većih transakcija, po prosečnoj ponderisanoj ceni od 544 dinara, koja podrazumeva dnevni rast od 0,93 odsto, ostvarena realizacija iznosila je nepunih 9 miliona dinara. Na Prime Listingu berze, solidne promete upisale su i akcije Naftne Industrije Srbije (NIIS) i Energoprojekt holdinga (ENHL). Prerađivač nafte iz Novog Sada zabeležio je promet od 1,9 miliona dinara uz minimalni rast cene od 0,11 odsto na 906 dinara. Nešto nižu realizaciju od 1,85 miliona dinara imala je najveća domaća građevinska kompanija, pri čemu je cena poskočila za 0,77 odsto na 790 dinara. Na Standard Listingu berze, izdvojile su se akcije Galenike Fitofarmacije (FITO) sa prometom od 0,53 miliona dinara i solidnim rastom cene od 1,88 odsto na 2.650 dinara. Imlek iz Beograda (IMLK) upisao je nešto niži promet od 0,46 miliona dinara dok je cene blago poskočila za 0,14 odsto na 3.550 dinara. Neuobičajeno veće promete zabeležilo je nekoliko hartija sa slabo likvidnog MTP segmenta tržišta. Preduzeće za puteve iz Požarevca (PZPP) registrovalo je promet od 3,39 miliona dinara po ceni od 1.500 dinara koja je ostala nepromenjena. Cenu od 1.000 dinara nisu menjale ni akcije Jabuke iz Pančeva (JBKP) koje su ostvarile promet od 1,34 miliona dinara. Solidnu realizaciju od 1,22 miliona dinara upisale su i akcije Lučić Prigrevice (SJPR) pri čemu će i za sutrašnje trgovanje indikativna cena iznositi 500 dinara.\nJedini predstavnik bankarskog sektora bile su obične akcije AIK banke (AIKB) koje su na sredini trgovačke sesije zabeležile najveći promet na celokupnom tržištu u iznosu od 11,5 miliona dinara, dok je cena porasla za 1,18 odsto na 1.629 dinara.\nNaslov: Re: CLOSING BELL BELEX Dnevni komentari 2. DEO 7/18/2014, 16:32\nBeogradska berza 18. jul 2014.\nPromet za nijansu viši od proseka u prethodnih nekoliko nedelja kao i skroman rast indeksa, obeležili su poslednji trgovački dan u sedmici na Beogradskoj berzi. Indeks najlikvidnijih akcija Belex15 ojačao je za 0,39 odsto na 583,77 poena dok je indeks Belexline porastao za 0,19 odsto na 1.152,01 indeksnih poena. Ukupan promet u trgovanju akcijama iznosio je 29,7 miliona dinara.\nPotpuno nelikvidne akcije Ravništa iz Kruševca (RVNS) kojima se trguje na MTP segmentu berze, zabeleležile su najveći promet na celokupnom tržištu u iznosu od 10,3 miliona dinara. Preko 11 odsto kompanije isprometovano je po ceni od 1.600 dinara, za 20 odsto nižoj u odnosu na prethodnih godinu dana kada nije bilo nikakvog prometa. Minimalan rast cene od 0,11 odsto na 912 dinara upisale su akcije Naftne Industrije Srbije (NIIS) pri čemu je promet iznosio 4,4 miliona dinara. Korekciju cene od 0,14 odsto na 3.627 dinara imale su akcije Imleka (IMLK) uz promet od 1,1 miliona dinara. Skoro identičan promet od 0,73 miliona dinara registrovale su akcije Aerodroma Nikola Tesla (AERO) i Energoprojekt holdinga (ENHL). Najveća domaća vazdušna luka zabeležila je pad vrednosti akcija od 0,51 odsto na 588 dinara, dok je poznata građevinska kompanija „preskočila“ psihološku granicu od 800 dinara, upisavši dnevni rast od 1,25 odsto.\nPosle dužeg vremena, nešto veću realizaciju imale su i vlasnički papiri banaka. Po nepromenjenoj ceni od 1.770 dinara, u samo jednoj transakciji, 3.000 običnih akcija Komercijalne banke (KMBN) je promenilo vlasnika pa je ukupan promet iznosio 5,3 miliona dinara. Prioritetne akcije iste banke zabeležile su 0,4 miliona dinara prometa uz rast cene od 1,33 odsto na 760 dinara. Solidnu realizaciju od nepunih 1,6 miliona dinara ostvarile su obične akcije AIK banke (AIKB). Zbog rasta cene od 1,19 odsto indikativna cena za trgovanje prvog dana naredne nedelje iznosiće 1.619 dinara. Skoro 0,6 miliona dinara prometa registrovale su akcije KBM banke (CYBN) ali je cena potonula za 15,26 odsto na 3.305 dinara.\nNaslov: Re: CLOSING BELL BELEX Dnevni komentari 2. DEO 7/24/2014, 01:55\nBeogradska berza 23. jul 2014.\nNa današnjem trgovanju na Beogradskoj berzi oba indeksa zabeležila su identičan rast uz promet na jučerašnjem nivou. Indeks najlikvidnijih akcija Belex15 i širi pokazatelj stanja na tržištu, indeks Belexline, ojačali su za 0,33 odsto na 590,26 odnosno 1.167,20 indeksnih poena, respektivno. Ukupan promet u trgovanju akcijama iznosio je 18,8 miliona dinara.\nDominantne na domaćem tržištu kapitala bile su ponovo akcije Naftne Industrije Srbije (NIIS) sa ostvarenim prometom od preko 11 miliona dinara. Iako je cena u jednom trenutku dosegla kotu od 920 dinara, prosečna ponderisana cena na kraju dana iznosla je nešto nižih 917 dinara uz dnevni rast od 0,44 odsto. Potpuno isti skok cene od 0,44 odsto registrovale su i akcije Imleka iz Beograda (IMLK). Više od 1.100 akcija je promenilo vlasnika po prosečnoj ceni od 3.645 dinara pa je ukupan promet iznosio 4 miliona dinara. Vlasnički papiri Aerodroma Nikola Tesla (AERO) su imali promet od 0,8 miliona dinara pri čemu je cena od 605 dinara za 0,5 odsto bila viša u odnosu na juče. Od četiri hartije sa Standard Listinga berze, samo su akcije Jedinstva iz Sevojna (JESV) imale promet i to od 0,47 miliona dinara koji je ostvaren po nepromenjenoj ceni od 4.800 dinara.\nSve hartije koje su zabeležile kakav-takav promet a pripadaju bankarskom sektoru, registrovale su pad cena. Najprometnije su bile obične akcije AIK banke (AIKB) sa realizacijom od 0,35 miliona dinara uz dnevnu korekciju od 0,43 odsto na 1.613 dinara. Još slabiji promet od svega 0,2 miliona dinara upisale su akcije KMB banke iz Kragujevca (CYBN) po ceni od 4.750 dinara, za 0,15 odsto nižoj u odnosu na prethodni dan.\nNaslov: Re: CLOSING BELL BELEX Dnevni komentari 2. DEO 7/29/2014, 19:36\nBeogradska berza 29. jul 2014.\nNakon jučerašnjeg pada, oba indeksa Beogradske berze nadoknadila su gubitke sa početka sedmice. Belex15 je porastao za 0,57 odsto na 594,66 poena dok je širi pokazatelj kretanja na tržištu kapitala, Belexline, sa sličnim rastom od 0,55 odsto dospeo na nivo od 1.174,88 indeksnih poena. Ukupan promet u trgovanju akcijama bio je bolji u odnosu na juče, ali i dalje skromnih 16,4 miliona dinara.\nTradicionalno najprometniji NIS (NIIS) dominirao je trgovanjem sa prometom od 6,4 miliona dinara, a cena je pala za 0,11 odsto na 913 dinara. NIS je bio jedina hartija sa Prime Listinga koja je zabeležila korekciju cene naniže. Energoprojekt holding (ENHL) je ojačao za 1,5 odsto na 806 dinara uz promet od pola miliona dinara, dok je Aerodrom „Nikola Tesla“ (AERO) dobio na vrednosti jedan procenat i okončao trgovanje na koti od 615 dinara, uz realizaciju vrednu 1,6 miliona dinara. Sojaprotein (SJPT) je ponovo neočekivano uzleteo i to za 5,35% na 591 dinar trgujući se za nepunih 1,7 miliona dinara. Jedinstvo iz Sevojna (JESV) ostvarilo je solidnu realizaciju od 2,2 miliona dinara, a cena hartije je porasla za 0,9 odsto na 4.844 dinara. Odličan rast od 3,05 odsto upisale su akcije Mlekare iz Subotice (MLSU) koje su se popele na nivo od 1.350 dinara, pri čemu je promet iznosio 1,1 miliona dinara. Galenika Fitofarmacija (FITO) je skliznula za minimalnih 0,07 odsto na 2.788 dinara uz promet od 0,6 miliona dinara, dok se Jugoprevoz iz Velike Plane (JGVP) sa tačno 600 isprometovanih akcija uzdigao za 5,5 odsto na 810 dinara i to u samo jednoj transakciji.\nOd bankarskih hartija treba jedino pomenuti AIK banku (AIKB) čije su akcije porasle za 0,6 odsto na 1.620 dinara ali uz skroman promet od 0,35 miliona dinara.\nNaslov: Re: CLOSING BELL BELEX Dnevni komentari 2. DEO 7/31/2014, 19:14\nBeogradska berza 31. jul 2014.\nOba relevantna indeksa koja prate stanje na domaćem tržištu kapitala, zabeležila su danas solidan rast vrednosti. Indeks najlikvidnijih akcija Belex15 porastao je za 0,95 odsto na 597,28 indeksnih poena, dok je indeks Belexline ojačao za 1,07 odsto na 1.181,19 poena. Ukupan promet u trgovanju akcijama iznosio je 39,7 miliona dinara i bio je veći za desetak odsto u odnosu na prethodni dan.\nZa razliku od jučerašnjeg dana kada je akcijama AIK banke pripao finiš trgovačkog dana, danas su u poslednjim minutima trgovanja u dve veće transakcije obične akcije Komercijalne banke (KMBN) zabeležile gro prometa od ukupnih 12,6 miliona dinara. Cena po akciji od 1.770 dinara i dalje je ostala nepromenjana. Verovatno ni narevnosniji statističari ne pamte promet prioritetnih konvertibilnih akcija AIK bnake (AIKBPC) u iznosu od 3,84 miliona dinara. Preko 14 odsto pomenute klase akcija je promenilo vlasnika po ranije dostignutoj ceni od 640 dinara.\nNa istom, MTP segmentu tržišta, iznenadile su i nelikvidne akcije Jugošpeda iz Beograda (JGSP) kao predvodnik prometa vlasničkih hartija iz realnog sekora, sa ostvarenih 8,19 miliona dinara, po takođe nepomenjenoj ceni od 1.300 dinara. Rastu indeksa najviše su doprinele akcije Imleka iz Beograda (IMLK) koje su upisale rast cene od 4,5 odsto na 3.990 dinara uz ostvaren promet od 5,2 miliona dinara. U jednom trenutku sa tržišta je „počišćena“ sva ponuda akcija do cene od 4.000 dinara, koja inače predstavlja maksimalnu cenu u poslednje 52 nedelje. Na samom otvaranju i u prvih sat vremena trgovanja, predvodnik prometa neočekivano su bile akcije Baninija (BNNI) sa realizacijom od 1,55 miliona dinara koja je ostvarena po ceni od 2.100 dinara. Značajan rast cene od 3,7 odsto na 1.400 dinara upisale su akcije Mlekare iz Subotice (MLSU) pri čemu je promet iznosio 2,7 miliona dinara. Negativna serija akcija Naftne Industrije Srbije (NIIS) nastavljena je peti dan uzastopno. Skromnih 1,5 miliona dinara realizovano je po prosečnoj ceni od 902 dinara, za 0,33 odsto nižoj u odnosu na juče. Još jedna hartija sa Prime Listinga, Energoprojekt holding (ENHL) zabeležila je promet od preko milion dinara uz blagi rast cene od 0,13 odsto na 801 dinara.\nNaslov: Re: CLOSING BELL BELEX Dnevni komentari 2. DEO 8/6/2014, 17:44\nBeogradska berza 06. avgust 2014.\nNa sredini trgovačke sedmice na Beogradskoj berzi, promet je bio sličan jučerašnjem ali su oba indeksa imala značajan pad vrednosti. Naime, indeks najlikvidnijih akcija Belex15 skliznuo je za 0,92 odsto na 596,34 poena dok je indeks Belexline oslabio za 0,82 odsto na 1.183,70 indeksnih poena. Ukupan promet u trgovanju akcijama iznosio je 22,7 miliona dinara.\nOd kada je započeo pad cene akcija Naftne Industrije Srbije (NIIS), danas je promet ovim hartijama zabeležio najveći iznos. Nekoliko većih transakcija definisalo je prosečnu cenu od 867 dinara, uz dnevni pad iste od preko 1 odsto, kao i gro ukupne realizacije od 11,8 miliona dinara. Nekoliko puta manji promet od 2,2 miliona dinara imale su akcije Energoprojekt holdinga (ENHL) ali je cena skliznula za 2,05 odsto na 813 dinara. Minimalan rast cene od 0,15 odsto na 4.100 dinara registrovale su akcije Imleka (IMLK) pri čemu je promet iznosio 1,8 miliona dinara. Korekciju cene od 0,45 odsto na 2.200 dinara zabeležili su i vlasnički papiri Metalca iz Gornjeg Milanovca (MTLC) uz nešto veću realizaciju u odnosu na prethodnih nekoliko dana, u iznosu od 1,4 miliona dinara. Relativno uravnotežene oscilacije cene akcija Galenike Fitofarmacije (FITO) nastavljene su i danas padom od 1,79 odsto na 2.750 dinara dok je ostvareni promet iznosio 1,2 miliona dinara.\nJedini predstavnik bankarskog sektora sa iole značajnijim prometom od preko 3 miliona dinara, bile su ponovo obične akcije AIK banke (AIKB) koje su i dalje ostale na nivou od 1.630 dinara. Za samo tri trgovačka dana, cena običnih akcija Komercijalne banke (KMBN) upisala je rast od približno 4,5 odsto na trenutnih 1.849 dinara, ali je ukupan promet u tom periodu iznosio samo 0,16 miliona dinara.\nNaslov: Re: CLOSING BELL BELEX Dnevni komentari 2. DEO 8/7/2014, 17:02\nBeogradska berza 07. avgust 2014.\nZahvaljujući akcijama Energoprojekt holdinga, tržište kapitala zabeležilo je rast prometa, ali su i oba indeksa upisala solidne promene vrednosti sa pozitivnim predznakom. Indeks najlikvidnijih akcija Belex15, ojačao je za 0,96 odsto na 602,06 poena, dok je indeks Belexline porastao za 0,90 odsto na 1.194,37 indeksnih poena. Ukupan promet u trgovanju akcijama iznosio je 66,3 miliona dinara.\nU poslednjim minutima trgovanja isprometovano je oko 60.000 akcija Energoprojekt holdinga (ENHL) po ceni od 875 dinara, pa je ukupan promet iznosio 54,3 miliona dinara, uz veliki dnevni rast cene od čak 7,13 odsto. Posle devet trgovačkih dana u kojima su akcije Naftne Industrije Srbije (NIIS) izgubile 6 odsto vrednosti, danas je prekinuta negativna serija rastom cene od 0,46 odsto, pa je ista na zatvaranju iznosila 871 dinara. Promet akcijama kompanije sa sedištem u Novom Sadu iznosio je 2,8 miliona dinara. Cenu od 4.100 dinara koja je dostignita juče, nisu menjale akcije Imleka iz Beograda (IMLK) pri čemu je realizacija iznosila 3,4 miliona dinara. Sat vremena pre kraja trgovanja, isprometovano je vlasničkim papirima Bambija (BMBI) u vrednosti od 2,1 miliona dinara po ceni od 39.000 dinara po akciji, koja je za 1,93 odsto bila veća u odnosu na prethodni dan. Hartije Mlekare iz Subotice (MLSU) potonule su za 6,67 odsto na 1.400 dinara uz ostvareni promet od 0,84 miliona dinara.\nOd akcija banaka kojima se trguje na Beogradskoj berzi, kakvu-takvu tealizaciju od 1,1 miliona dinara registrovale su obične akcije AIK banke (AIKB), uz minimalnu korekciju cene od 0,06 odsto na 1.629 dinara. Novi, značajan rast cene od nepunih 6 odsto na 4.975 dinara, zabeležile su akcije KBM banke iz Kragujevca (CYBN), ali je promet iznosio svega 0,15 miliona dinara.\nNaslov: Re: CLOSING BELL BELEX Dnevni komentari 2. DEO 8/23/2014, 21:17\nBeogradska berza 22. avgust 2014.\nNa kraju trgovačke sedmice oba indeksa su nastavila rast ali je promet bio značajni niži u odnosu na prethodni dan. Indeks najlikvidnijih akcija Belex15 porastao je za 0,58 odsto na 622,98 poena, dok je indeks Belexline ojačao za 0,41 odsto na 1.240,06 indeksnih poena. Ukupan promet u trgovanju akcijama iznosio je 27,3 miliona dinara (bez blok transakcije akcijama Čokolenda iz Paraćina u vrednosti od 4,5 miliona dinara).\nNe dešava se baš često, kao danas, da vlasničke hartije sa MTP segmenta berze imaju najveći promet na tržištu. Akcije Magistrale iz Beograda (MGST) zabeležile su realizaciju od 9,7 miliona dinara ali je cena potonula za preko 22 odsto na 1.500 dinara. U poslednjih desetak trgovačkih dana cena akcija Naftne Industrije Srbije (NIIS) ostvarila je rast od preko 5 odsto. Danas je preko 8.000 akcija promenilo vlasnika po prosečnoj ceni od 911 dinara, pa je dnevni skok iznosio 0,55 odsto uz registrovan ukupan promet od 7,6 miliona dinara. Akcijama Jedinstva iz Sevojna (JESV) u poslednje vreme i nije baš trgovano u kontinuitetu, ali je zato današnji promet iznosio solidnih 3,5 miliona dinara, pri čemu je cena skliznula za 1,81 odsto na 4.713 dinara. Na Prime Listingu berze, izdvojile su se i akcije Aerodroma Nikola Tesla (AERO) sa prometom od 1,8 miliona dinara i najvećom cenom u poslednjih godinu dana koja je u jednom trenutku iznosila 670 dinara. Na dnevnom nivou, cena je poskočila za značajnih 3,28 odsto na prosečnu ponderisanu cenu od 662 dinara. Vlasnički papiri Mlekare iz Subotice (MLSU) nisu menjali cenu od 1.530 dinara uz ostvaren promet od 0,55 miliona dinara, dok je Imlek (IMLK) u samo jednoj transakciji zabeležio nešto nižu realizaciju od nepunih 0,5 miliona dinara, uz pad cene od 0,69 odsto na 4.600 dinara.\nOd hartija iz bankarskog sektora, kakav-takav promet od 0,5 miliona dinara zabeležile su obične akcije AIK banke (AIKB) po prosečnoj ceni od 1.632 dinara, za samo 0,12 odsto višoj u odnosu na juče.\nStrana 20 od 26 Idi na stranu : 1 ... 11 ... 19, 20, 21 ... 26


► AFP: U svetu 323.370 umrlih od koronavirusa, više od 4,9 miliona zaraženih\nPodaci o broju zaraženih ne predstavljaju pravu sliku pandemije pošto veliki broj zemalja testira samo osobe koje su za hospitalizaciju. Od obolelih, najmanje 1.813.300 se do danas oporavilo.\nSAD, koje su najpogođenija zemlja pandemijom, imaju 91.938 umrlih i 1.528.661 zaraženog, dok se oporavilo najmanje 289.392.\nNakon SAD, najpogođenije zemlje su Velika Britanija sa 35.341 umrlim i 248.818 zaraženih, Italija sa 32.169 žrtava i 226.699 zaraženih, Francuska sa 28.022 žrtve i 180.809 zaraženih i Španija sa 27.778 žrtava i 232.037 zaraženih.\nKina, bez teritorije Hongkonga i Makaoa, gde se korona virus pojavio u decembru 2019, ima 82.965 zaraženih, uključujući pet novih slučajeva, 4.634 žrtve i 78.244 oporavljenih.\nEvropa ima 168.725 umrlih i 193.8946 zaraženih, SAD i Kanada 97.949 žrtava i 1.607.773 zaraženih, Latinska Amerika i Karibi 32.386 žrtava i 578.921 zaraženog, Azija 12.879 žrtava i 384.874 zaraženih, na Bliskom istoku ima 8.384 žrtve i 299.734 zaraženih, Afrika ima 2.919 žrtava i 91.443 zaraženih, a Okeanija 128 žrtava i 8.426 zaraženih.


Nikome nije stalo do mira koliko Srbiji | Novine Toronto\nNikome nije stalo do mira koliko Srbiji\n"Dok Srbiju vodi Aleksandar Vučić, neće se ponoviti ni Jadovno, ni Jasenovac, ni 'Bljesak', ni 'Oluja'. Nikada više srpski narod neće mirno prihvatati da bude odvođen u logore, zatiran i proterivan", kazao je Vulin na obeležavanju Dana sećanja na žrtve ustaškog zločina-genocida u koncentracionom logoru Jasenovac i njegovom najvećem stratištu Donja Gradina.\nManifestacija je počela služenjem Svete arhijerejske liturgije u Crkvi Svetih apostola Petra i Pavla, posle čega su položeni venci u Spomen-području Donja Gradina, a služen je i parastos i pomen žrtvama ustaškog genocida.\nManifestaciju u Donjoj Gradini predvodili su predsednik Republike Srpske Milorad Dodik i predsednica Narodne skupštine Republike Srbije Maja Gojković, a prisustvovali su i predstavnici vlada Republike Srbije i Srpske, predstavnici institucija BiH, Izraela, romskih zajednica, kao i međunarodne zajednice i diplomatskog kora.


Tag: Skot Kajl\n19.09.2019 u 15:45\nVučić sa Skotom: Amerika podržava dijalog Beograda i Prištine\nPredsednik Srbije Aleksandar Vučić primio je danas u oproštajnu posetu ambasadora SAD Kajla Skota, koji je preneo da će SAD nastaviti da ohrabruju povratak dijalogu, uz jasan stav, kako je rekao, da buduća vlada u Prištini mora da bude spremna da ukine tarife na srpsku robu, „dok se od Beograda očekuje da preduzme korake ka normalizaciji odnosa”. Dvojica sagovornika su se saglasili da imenovanje specijalnog izaslanika predstavlja želju SAD da podrži dijalog Beograda i Prištine. Iako za sada nema napretka u dijalogu, predsednik Vučić i ambasador Skot su zaključili da se može reći da ima sluha za interese Srbije i da oni moraju biti uključeni u moguće rešenje, koje, da bi bilo održivo, zahteva obostrani kompromis, ali i dobitak i za Beograd i za Prištinu, saopštila je Služba za\n05.09.2019 u 12:50\nSkot: Za dve godine na „Tviteru”, koža mi je postala tvrđa od sedla\nAmbasador Sjedinjenih Američkih Država (SAD) u Srbiji Kajl Skot izjavio je danas da mnogi u Srbiji veruju da je mržnja prema Americi dobar posao, jer se svakoga dana bombarduju najgroznijim lažima o njegovoj zemlji, kao i o drugim zemljama Zapada i o Evropskoj uniji. Skot je to rekao u Beogradu, na Digitalnom samitu, predstavljajući svoje iskustvo na društvenoj mreži „Tviter”. Ambasador je naveo da je na društvenim mrežama, pre svega na „Tviteru”, gde je aktivan dve godine, pokušao da kao predstavnik SAD govori o problemima u običnom životu, ali i o politici, i da tako naglasi ono što\n20.08.2019 u 18:20\nSkot o susretu Pompea i Vučića\nSastanak američkog državnog sekretara Majka Pompea i predsednika Srbije Aleksandra Vučića potvrda je da su SAD i dalje angažovane sa svim liderima Balkana u cilju podrške regionalnoj bezbednosti, stabilnosti i miru, rekao je danas za Tanjug američki ambasador Kajl Skot. On je na taj način odgovorio na pitanje Tanjuga o značaju današnjeg susreta Pompea i Vučića. Vučić će se u Njujorku sastati sa američkim državnim sekretarom. Kako je saopštio Stejt department, Pompeo će ugostiti Vučića na radnom ručku, u 12.30 po lokalnom vremenu. Analitičari ovaj susret vide kao vrlo značajan kada je reč o uključivanja SAD u rešavanje kosovskog problema i pravca u kome će se odvijati nastavak dijaloga, ali i tražiti moguće rešenje. Predsednik Srbije će tokom boravka u Njujorku imati i druge\n19.06.2019 u 20:20\nVučić i Skot obeležili godišnjicu operacije „Halijard”\nPredsednik Srbije Aleksandar Vučić i ambasador SAD u Beogradu, Kajl Skot, obeležili su 75 godina od operacije Halijard tokom koje su Srbi spasili više od 500 američkih i savezničkih vazduhoplovaca. „Zajedno se sećamo Operacije Halijard, jednog od simbola srpsko-američkog savezništva - pre 75 godina je hrabri narod male Srbije spasio više od 500 američkih i savezničkih vazduhoplovaca, u najvećoj akciji te vrste u Drugom svetskom ratu”, napisao je predsednik na svom instagram profilu, prenosi Tanjug. Obeležavanju su prisustvovale i druge ličnosti među kojima i predsednica Skupštine Srbije Maja Gojković.\n10.05.2019 u 15:16\nAmerički ambasador: Sramota je da ratni zločinac predvodi povorku sećanja\nAmerički ambasador u Srbiji Kajl Skot ocenio je da je „sramota da osuđeni ratni zločinac korača ispred onih koji žele da odaju počast saveznicima koji su umirali boreći se za pravdu i mir u Evropi”. Dan Evrope = evropske vrednosti, naveo je Skot na Tviteru povodom učešća penzionisanog generala Vladimira Lazarevića u obeležavanju Dana pobede nad fašizmom u Nišu. Grad Niš je juče obeležio Dan pobede nad fašizmom maršem Besmrtnog puka, koji je predvodio penzionisani general Vladimir Lazarević, nekadašnji komandant Prištinskog korpusa i Treće armije koji je pred Haškim tribunalom osuđen za zločine protiv čovečnosti, kršenja zakona i običaja ratovanja i druga nehumana dela na 14 godina zatvora, javlja Beta. Lazarević je pušten u septembru 2015. posle dve trećine izdržane kazne.\n19.04.2019 u 18:11\nSkot imao mapu koja je u službenoj upotrebi u SAD\nNa informaciju da je ambasador Kajl Skot u jednoj apatinskoj osnovnoj školi pokazao mapu Srbije bez Kosova i Metohije, u Ambasadi te zemlje kažu da je reč o mapi „koja je u službenoj upotrebi u SAD”, a čiji je stav o Kosovu poznat, ali da je predavanje bilo posvećeno Arizoni i da nerešeni odnosi Beograda i Prištine nisu pomenuti nijednom. „Mapa Srbije koju je ambasador, pokazao poredeći je po veličini sa saveznom državom Arizonom u kojoj se rodio, je mapa koja je u službenoj upotrebi u Sjedinjenim Državama. Politika Vašingtona po ovom pitanju je dobro poznata”, navode u Ambasadi za Tanjug. Kako ističu, poseta školi je bila fokusirana na geografiju i kulturu Arizone, uključujući i činjenicu da je Arizona tri puta veća od Srbije, bez obzira, kako kažu, „da li se računa sa ili bez\n20.02.2019 u 23:23\nSrbija je uvek bila na pravoj strani istorije. Srpski narod nikada nije pogrešio u izboru. Tamo gde su Srbi, tamo je i pravo i pravda, izjavio je ministar odbrane, Aleksandar Vulin, reagujući na izjavu ambasadora SAD, Kajla Skota, da je „Srbija na pogrešnoj strani istorije”. „Kada sledeći put ambasadore Skot, poželite da delite lekcije Srbiji, setite se da Srbija sama bira prijatelje, da Srbija nije kolonija i da ste posle bombardovanja Srbije izgubili svako moralno pravo da govorite o pravu i pravdi. U zemlji u kojoj ste gost, bolje bi Vam pristajala skromnost od bahatosti”, naveo je ministar odbrane, Aleksandar Vulin, reagujući na izjavu ambasadora SAD, Kajla Skota, prenosi Tanjug.\n04.12.2018 u 14:18\nPredsednik Srbije Aleksandar Vučić primio je danas ambasadora Sjedinjenih Američkih Država Kajla Skota, sa kojim je razgovarao o situaciji na Kosovu i Metohiji, zamolivši da SAD iskoriste svoj politički uticaj i upozore Prištinu da svojim potezima ugrožava mir i stabilnost u regionu. „Istrajavanje Prištine na taksama na robu iz Centralne Srbije i, još više, na formiranju vojske tzv. Kosova izaziva veliku zabrinutost Srbije za budućnost srpskog naroda na Kosovu i Metohiji”, rekao je predsednik Vučić, saopštila je Pres služba Predsednika. Ambasador Skot je naglasio da se taksama krše odredbe CEFTA i ugrožava budućnost regiona. On je podsetio da je američki državni sekretar Pompeo pozvao vlasti u Prištini da ukinu takse na robu iz Srbije i Bosne i Hercegovine, prenosi Tanjug. Ambasador


Svetske berze ojačale danas, rastu i cene nafte – Srbija NASA Zemlja\nby srbijanasazemlja March 26, 2021, 9:38 am 1.6k Views\nRastu akcija doprinele su podgrejane nade investitora da će ekonomije pogođenje prošlogodišnjim izbijanjem pandemije korona virusa povratiti izgubljeno “tlo pod nogama”, zahvaljujući kampanji vakcinacija protiv kovida-19 i ogromnim paketima državne pomoći.\nSevernomorska nafta Brent, reper za formiranje cena “crnog zlata” na međunarodnim tržištima, porasla je za 1,13 dolara na 62,93 dolara za barel.\nMemorandum o saradnji PKS i Saveta slovačkih izvoznika\nby srbijanasazemlja June 15, 2021, 5:36 pm\nBELEX indeksi se oporavili, trgovanje oskudno\nby srbijanasazemlja June 15, 2021, 4:28 pm\nMomirović i Antić na gradilištu mosta preko Save\nby srbijanasazemlja June 15, 2021, 3:20 pm\nŠib: Nemački investitori uvereni u stabilnost regiona\nby srbijanasazemlja June 15, 2021, 3:02 pm\nZa pet nezaposlenih žena sa najboljim biznis idejama 50.000 evra\nby srbijanasazemlja June 15, 2021, 2:45 pm\nPrijava za 3.000 dinara još danas\nby srbijanasazemlja June 15, 2021, 2:28 pm


Selaković: Srbija rešena da uspe na putu ka EU : Nadlanu.com\nSelaković: Srbija rešena da uspe na putu ka EU\nObjavljeno 15. nov 2013. / 20:47:13\nOn je dodao da to nije obeshrabrilo niti oslabilo rešenost Srbije da uspe.\nSelaković je, na konstitutivnoj sednici zajedničkog Parlamentarnog odbora za stabilizaciju i pridruživanje EU-Srbija, podsetio da se tok pristupanja Uniji odvija na dva paralelna koloseka, od kojih je jedan proces pridruživanja na osnovu SSP, a drugi proces pristupnih pregovora.\nGovoreći o toku pregovora, Selaković je podsetio da je Srbija u septembru počela proces analitičkog pregleda i ocene usklađenosti svojih propisa s pravnim tekovinama EU i da joj u narednom periodu predstoji niz bilateralnih sastanaka koji će pomoći pri utvrđivanju pozicija za dalji tok pregovora, navedeno je u saopštenju resornog Ministarstva.\nMinistar pravde je dodao i da je Vlada Srbije formirala u septembru Koordinaciono telo za proces pristupanja EU, Savet KoordinacFotionog tela, kao i pregovaračke grupe za svih 35 poglavlja.\n"Prilikom koncipiranja institucionalnog okvira za pregovore, uzeta je u obzir kako međunarodna praksa država kandidata u prethodnim proširenjima, tako i specifične karakteristike države Srbije kao kandidata”, istakao je Selaković.\nOn je dodao da će se uključivanjem stručnjaka i predstavnika nevladinog sektora ojačati efikasnost i kvalitet ovog procesa.\nSelaković je kazao i da je Vlada formirala institucionalni okvir za sprovođenje aktivnosti vezanih za SSP - Savet, Odbor, pododbore i Parlamentarni odbor za stabilizaciju i pridruživanje.\n"Siguran sam da će rad Parlamentarnog odbora biti plodotvoran i da će razmena mišljenja na ovom nivou biti od velikog značaja u daljem procesu pridruživanja Srbije EU”, poručio je ministar pravde.


Sin joj umro posle nesreće: Tri meseca kasnije dobila je pismo od STRANCA koje joj je promenilo život – Dnevna doza\nSin joj umro posle nesreće: Tri meseca kasnije dobila je pismo od STRANCA koje joj je promenilo život\nPublished: 3 rujna, 202122:05\nKada su joj iz obližnje bolnice javili da joj je sin u aprilu 2019. godine umalo poginuo u saobraćajnoj nesreći dok je vozio motor, Karen O’Flaerti (45) iz Engleske otrčala je da vidi u kakvom je Ris (21) stanju.\nKako nije mogla da ga vidi, od lekara je saznala da je u veštački izazvanoj komi, kao i da su male šanse da će preživeti. Pritom su je doktori pitali da li bi suprug i ona pristali da doniraju Risove organe ukoliko on bude preminuo.\nNažalost, nekoliko dana kasnije, Karenin sin izgubio je život.\n– Koliko sam ih mrzela zbog tog pitanja, toliko sam ih i razumela. Morali su to da nas pitaju. Ris je doživeo nesreću dan pre proslave 21. rođendana. Čovek koji ga je udario kombijem, 41-godišnji Džon Entoni Henri izvukao se na neverovatan način iz zatvora jer iako je proglašen krivim, ustanovljeno je i da je Ris sebi zakomplikovao život nesmotrenom vožnjom. U to nikad nisam poverovala. Taj čovek danas šeta mirno ulicama zbog čega mi je muka. Što se Risa tiče, mi smo pred njegovu smrt potpisali da se obavezujemo da ćemo donirati organe – rekla je O’Flaerti za Liverpool Echo.\nOno što Karen nije znala je kome će organi otići. A to je saznala tri meseca kasnije, kada je primila pismo koje joj je vratilo koliko-toliko veru u život.\n– Dobila sam pismo nepoznatog muškarca, oca jednog malog dečaka. Muškarac se zvao Endrju i već posle prve njegove rečenice znala sam da sam učinila pravu stvar što sam pristala na doniranje Risovih organa. Ris bi bio ponosan. Endrju mi je napisao da ima dijabetes tip 1, kao i da mu je jedan bubreg skoro otkazao. Uz novi bubreg i pankreas od Risa, njegov život je spasen i produžen. U pismu je stajalo sledeće: ‘Ne mogu da pronađem reči kako da vam se zahvalim na divnom gestu. Zahvaljujući vašoj odluci, juče sam sina naučio da vozi bicikl, a danas ćemo ići na sladoled. Pre samo nekoliko meseci, to mi je izgledalo neostvarivo. Želim da znate da šta god da radim tokom dana, radim zahvaljujući Risu. I želim da znate da će on zauvek biti u mojim i mislima moje porodice’. Plakala sam satima posle čitanja pisma. Koliko god da mi je bilo teško, toliko sam bila ponosna na odluku i što su organi pripali dobrom čoveku – rekla je Karen.\nOna je dodala da ju je, dok je čitala pismo, ljubav u porodici dotičnog Endrjua podsetila na sve ono što je imala sa mužem i sinom.\n– Čak i posle smrti, moj Ris nastavio je očito da čini dobre stvari. Iako ga nema, to pismo i neke druge slične stvari, vratile su mi, koliko je to moguće, veru u život – naglasila je O’Flaerti. (objektiv.rs)\nNext Next post: “Sada me najviše želi” – Nena 4 mjeseca dr*girala dečka i držala ga kao taoca da bi joj ostao vjeran\nRoditelje duša boli kad je pogledaju: Bila je LEPOTICA, a zbog greške lekara, sada ovako izgleda (FOTO)\nPublished: 2 svibnja, 202114:32\nPublished: 8 svibnja, 202121:23\nPoginula dok ju je sin čekao kod kuće: Posle reči dečaka kada je saznao da je mama mrtva, kamen bi plakao!\nPublished: 11 svibnja, 202115:06


ZENICA: Centar grada okupirali policija i hitna, iz MUP-a objasnili šta se događalo | Portal 072info\nU centru Zenice danas su brojni sugrađani svjedočili scenama poput onim u krimi filmovima, a nakon što su centar grada okupirale čak tri policijske patrole i vozilo Hitne pomoći.\nI dok su građani pomislili da se radi o razbojništvu kladionice, neki čak tvrde i da je Zeničanin polupao kladionicu jer je trebao dobiti na kladionici ali je pao sistem, iz policije su objasnili šta se tačno dešavalo.\n-Jedna osoba doživjela je epileptični napad. Nije se ništa drugo dogodilo – kazali su iz policije.\nNeuobičajene scene u centru grada, uz prisustvo patrola i hitne, nakratko su uznemirile prolaznike koji su se u tom trenutku zadesili u centru grada.\nMUP ZDKMUP ZenicaZenica\nNa GV Zenica čeka 28 projekata iz oblasti vodoprivrede vrijednih 2,7 miliona KM\n072info 05/07/2020 05/07/2020


SKUPŠTINA CG: Usvojeni zakoni o privrednim društvima i o amnestiji lica osuđenih za krivična djela propisana zakonima Crne Gore i lica osuđenih stranom krivičnom presudom koja se izvršava u Crnoj Gori\nPoslanici Skupštine Crne Gore završili su Drugu sjednicu Prvog redovnog (proćenjeg) zasijedanja u 2020. godini, usvajanjem\n· Predloga zaključaka Odbora za ekonomiju, finansije i budžet i Odbora za zdravstvo, rad i socijalno staranje povodom Informacije o do sada preuzetim aktivnostima na suočavanju sa epidemijom COVID 19;\n· Zakona o privrednim društvima i\n· Zakona o amnestiji lica osuđenih za krivična djela propisana zakonima Crne Gore i lica osuđenih stranom krivičnom presudom koja se izvršava u Crnoj Gori.\nU okviru tačke Izbori i imenovanja, Skupština je za zamjenice Zaštitnika ljudskih prava i sloboda, imenovala Nermu Dobardžić i Snežanu Armenko, dok je za članicu Upravnog odbora Fonda za zaštitu i ostvarivanje manjinskih prava, izabrana Suada Begović.\nSkupština je za predsjednika Savjeta za visoko obrazovanje imenovala prof. dr Milana Markovića, kao i dva člana Savjeta, prof.dr Irenu Orović i Alana Muratovića.\nTakođe, za člana Državne izborne komisije imenovan je Andrija Radman.\nIZVOR: Vebsajt Skupštine, 25.06.2020.


Šeranić: Očekuje se da sezona gripa jenjava 3 Podijeli Podijeli na facebook Podijeli na twitter Podijeli na viber Pošalji na mail\n11.02.2019. / 12:13\nUKCRS Republika Srpska grip gripa\n11.02.2019. / 14:13\nVakcine su voda.\nZar mogu dr biti odgovorni i odgovarati za svoje propuste.Uvjek je (nažalost),kriv onaj što je umro,jer doktori, "nikad" negriješe.\n...37 mrtvih i nikom nista..nisi vakcinisani sta je sa vakcinisanim...


JCI Niš – Meet Tatjana and Stefan\nPosted on 16/09/2019 Posted By: jciadminCategories: Aktivnosti\nTatjana i Stefan su dugogodišnji članovi organizacije. Pročitajte njihova iskustva i saznajte šta ih motiviše sve ove godine u JCI-u.\nKoliko dugo si deo JCI tima?\nTatjana Živanović: Član sam JCI-a skoro 4 godine.\nStefan Đorđević: U JCI-u sam skoro 4 godine.\nKako doprinosi tvom profesionalnom i ličnom razvoju?\nTatjana Živanović: Završila sam ekonomiju, i moj posao je uglavnom vezan za brojeve i excel tabele. JCI mi je pružio mogućnost da budem deo tim koji se bavi internim odnosima, odnosno da vidim kako izgleda držati intervjue, kako organizovati treninge i edukacije. Takođe sam zavirila i u projektni tim, pratila projekat od ideje pa do realizacije i pisanja završnog izveštaja, i na taj način svesno ili nesvesno naučila razne stvari koje primenjujem u svakodnevnom radu. JCI mi je dao šansu za usavršavanje u onim poljima na kojima sam dobra, ali isto tako mi je pružio mogućnost da učim nove stvari i da istražim nove oblasti koje me zanimaju.\nStefan Đorđević: Kao student medicine želeo sam da postanem deo tima koji će mi pomoći da se dodatno edukujem i da kroz svoj lični razvoj utičem na menjanje i doprinos lokalnoj zajednici. Danas radim u farmaceutskoj kompaniji i uz pomoć JCI-a i edukacija, projekata i predavanjima kojima sam prisustvovao, napredovao sam na mesto “Product specialist-a”. Što izmedju ostalog znači da stručne edukacije i predavnja za firmu vodim ja. Iskustvo u JCI-u mi je neverovatno pomoglo da ovladam prezentacionim veštinama i tremom prilikom javnog nastupa.\nKako te JCI motiviše?\nTatjana Živanović: Smatram da je JCI drugačiji, jer iako je u pitanju internacionalna organizacija koja broji preko 200 000 članova, i koja ima preko 5000 komora, projekti i aktivnosti su vezani isključivo za pomoć lokalnoj zajednici. Isto tako, JCI podržava ideje svih članova, i pruža mogućnost svima koji imaju viziju i plan kako da pomognu lokalnoj zajednici da to i urade. Pored svih prilika za razvoj i učenje, JCI čine ljudi, tako da je rad i druženje sa ljudima koje dele iste vrednosti i teže istom cilju, jedan od razloga zašto sam i dalje u organizaciji.\nStefan Đorđević: Saznanje da je JCI međunarodna organizacija koja mi omogućava da upoznajem ljude iz različitih delova sveta različitih zanimanja je i više nego dovoljna motivacija.\nKoji je tvoj uticaj na lokalnu zajednicu i na nacionalnom nivou?\nTatjana Živanović: Zaduženje u 2019.godini koje bih izdvojila je organizovanje Nacionalne konvencije, zajedno sa kolegama iz Beograda i Novog Sada. Cilj je bio pripremiti konvenciju za JCI članove iz cele Srbije, a to je značilo odbrati prostor, napraviti agendu, odabrati predavanja i komunicirati sa predavačima, praviti budžet, pratiti prijave i još dosta planiranih i neplaniranih stvari. Glavni predavač je bila Nihal, iz Turske, a imali smo predavače i iz Beograda i Niša, dok su učesnici bili iz cele Srbije. Meni je ova konvencija bila posebno draga jer sam imala mogućnost da budem deo internacionalnog tima, a da ne napustim Niš.\nStefan Đorđević: Kao sekretar nastojim da uvek odzavam dobru komunikaciju na nacionalnom nivou. Dok kao finansijer sa celokupnim bordom utičem na formiranje budžeta na lokalnom nivou.\n5. Koju konferenciju bi izdvojio/la i zasto?\nTatjana Živanović: Konferencija sa koje sam ponela bas pozitivne utiske je Balkanska konferencija 2019, koja je bila u Hrvatskoj. Ovo što je posebno izdvojilo ovu konferenciju jeste upravo povezivanje sa drugim komorama iz regiona, diskutovanje o različitim temama, deljenje ideja, projekata, kreiranje novih planova. Na svakoj konferenciji je energija na visokom nivou, dan provodimo na radionicama i interaktivnim predavanjima, gde učimo nove veštine, nadograđujemo već postojeće znanje, kreiramo nove projekte. Iskustvo sa konferencije je malo teže prepričati, potrebno je doživeti.\nStefan Đorđević: Konferencija koja je na mene ostavila najveći utisak jeste Nacionalna konferencija koju smo organizovali u Nišu i gde smo imali prilike da ugostimo goste iz Nemačke i Švajcarske. Vikend sa svim tim ljudima i treninzi koji su nam držali je stvarno bio neprocenjiv.\nOPEN DAY organizujemo kako bi pružili priliku da bolje upoznate našu organizaciju i čujete predstavnike firmi zašto dugi niz godina sarađuju sa nama. Takodje, imate mogućnost da u toku networkinga upoznate i ostale članove JCI-a.\nPrijavi se za članstvo na linku i vidimo se 25.09. u 19h u Deli prostoru.